
JURISPRUDENŢĂ PRIVIND HĂRŢUIREA SEXUALĂ

 

 

 DEFINIREA NOŢIUNII

  


Fenomenul hărţuirii sexuale la locul de muncă datează de foarte multă vreme şi reflectă poziţia subordonată a femeilor în ierarhia muncii, care au suferit adeseori asemenea hărţuieli, ca preţ al admiterii lor în diverse locuri de muncă.


Odată cu amploarea de masă pe care a căpătat-o intrarea femeii pe piaţa muncii, hărţuirea sexuală a îmbrăcat două forme principale:


- şantajul, prin forţarea femeilor să acorde favoruri sexuale pentru a obţine o slujbă, pentru a şi-o păstra sau pentru a obţine promovarea sau transferul;


- gesturi sau afirmaţii de natură sexuală cu intenţia de a pune în dificultate sau de a umili. Această formă de hărţuire s-a practicat cu deosebire în domeniile considerate preponderent masculine, cu scopul de a descuraja femeile să se angajeze sau să rămână acolo1.

 


Primele reglementări legale în privinţa hărţuirii sexuale au apărut în S.U.A. la sfârşitul anilor 1970. 

Există cel puţin trei factori care explică interesul în continuă creştere privind această problemă:


1. progresele mişcării feministe în ţările industrializate, urmate de adoptarea unor prevederi legale asupra şanselor egale;


2. afluxul femeilor pe piaţa muncii, participarea lor crescută la muncă reflectându-se într-un număr mare de plângeri privind hărţuirea sexuală;


3. cazuistica curţilor federale americane, care au început, la sfârşitul anilor 1970, să considere hărţuirea sexuală drept o violare a Titlului VII al Legii privind drepturile civile din 1964, care interzice orice formă de discriminare la locul de muncă pe motiv de sex; deciziile acestora au introdus conceptul răspunderii angajatorului în relaţiile de muncă, separând, astfel, acest lucru de sfera strict privată a relaţiilor interpersonale.


Fiind reglementată relativ recent, hărţuirea sexuală nu este uşor de definit. Ea desemnează, în general, ansamblul de măsuri şicanatorii şi vexatorii şi de presiuni exercitate asupra unei persoane (în cele mai multe cazuri, o femeie).


Mai precis, se concretizează două aspecte:

- manifestările hărţuirii sexuale constau în fapte, gesturi sau propuneri nedorite, care au conotaţie sexuală;


- efectul de hărţuire al acestei conduite se măsoară fie în funcţie de repetarea respectivei conduite, fie în funcţie de consecinţele pe care aceasta o are pentru victimă (stare de inconfort, iritare, neputinţă, umilinţă), indiferent dacă victima a avut o atitudine de refuz sau de acceptare pasivă.

 


Aşadar, o analiză a problematicii hărţuirii sexuale la locul de muncă arată că aceasta este pe departe mult mai complexă decât părea la început, datorită spectrului foarte larg de comportamente prin care se poate manifesta.


Cazurile flagrante de concedieri sau penalizări la locul de muncă în cazul refuzului de a se supune şantajului sexual nu trebuie privite ca singurele forme de hărţuire sexuală. Degradarea condiţiilor de la locul de muncă, atât materiale cât şi psihologice, trebuie, de asemenea, incluse.


În concluzie, hărţuirea sexuală se poate defini ca fiind o conduită manifestată prin cuvinte, acte sau gesturi cu conotaţie sexuală, repetate şi nedorite, de natură să lezeze demnitatea, integritatea fizică sau psihică a persoanei, să antreneze condiţii de lucru defavorabile şi chiar pierderea locului de muncă.

  

INCIDENŢA ŞI EFECTELE 

FENOMENULUI

  


Numeroasele studii întreprinse în scopul unei evaluări cantitative a incidenţei hărţuirii sexuale în ţările Comunităţii Europene arată amploarea fenomenului. Procentajul celor care afirmă că au fost victime ale hărţuirii sexuale la locul de muncă este cuprins între 22% în Irlanda de Nord şi 84% în Spania, între care se situează Belgia cu 30%, Anglia cu 51% şi Germania cu 59%.


Diferenţele marcante între ţări se datorează parţial diferitelor metode folosite în studii, cât şi diferenţelor culturale. De exemplu, în S.U.A. 88% din cele 9.000 femei intervievate au răspuns afirmativ, pe când Franţa doar 10%.


Între 6% şi 8% dintre femei sunt concediate sau renunţă la slujbă din această cauză.


Multe dintre victime nu se plâng niciodată. În S.U.A., 60% dintre victime au declarat că nu vor depune plângere, deoarece consideră că nu se va rezolva nimic bun, ci, dimpotrivă, se vor crea probleme psihologice şi economice încă mai mari.


De fapt, studiile efectuate în 15 ţări industrializate arată că victimele potenţiale sunt hărţuite cu atât mai mult cu cât sunt mai vulnerabile şi mai dependente financiar, şi nu numai pe criterii de înfăţişare. Mamele singure, femeile divorţate şi văduvele, femeile care fac parte din minorităţi etnice, ca şi cele care lucrează în domenii preponderent masculine par să fie ţintele principale ale hărţuirii.


Hărţuirea sexuală este, în primul rând, un abuz de putere comis de o persoană aflată într-o poziţie de autoritate împotriva unei persoane subordonate. Este un mijloc pentru bărbaţi de a-şi reafirma poziţia superioară pe care o ocupă, în general, pe piaţa muncii şi pe care nu sunt pregătiţi să o cedeze în faţa celuilalt sex.


Deşi femeile sunt obiectul principal al hărţuirii sexuale, aceasta nu înseamnă că bărbaţii nu-i pot cădea şi ei victime. În asemenea cazuri ei aparţin, în general, grupurilor vulnerabile: tineri care sunt la primul loc de muncă, homosexuali şi membri ai minorităţilor etnice.


A fi victima hărţuirii sexuale reprezintă cea mai umilitoare experienţă pentru o persoană care munceşte. Asemenea practici nu numai că au efecte certe asupra muncii prestate de victimă, dar au şi repercusiuni pe termen lung asupra sănătăţii sale fizice şi mentale: depresiune, stres, teamă, sentimentul inutilităţii. Este clar că o persoană temătoare, aflată sub stres, nu va munci eficient, nu se va putea concentra şi va absenta mai des de la serviciu.


Hărţuirea sexuală are un efect nociv şi asupra angajatorilor: angajaţi aflaţi sub stres, absenteism, diminuarea productivităţii şi motivaţiei, un climat de muncă nesănătos şi plata unor posibile daune. Un studiu efectuat la un număr de 160 de mari companii americane arată că hărţuirea sexuală a costat fiecare firmă 6,7 milioane de dolari pe an, în termenii absenteismului şi scăderii productivităţii. Aceste costuri nu au inclus şi posibilele proceduri legale, ca şi daunele şi dobânzile, care se ridică de la 10.000 $ la 100.000 $. Sume încă mai mari se plătesc pentru concedieri nejustificate.


În Japonia, hărţuirea sexuală ("seku hara") pare o problemă serioasă. Conform raportului Organizaţiei Internaţionale a Muncii, municipalitatea oraşului Tokyo a avut de-a face cu sute de plângeri de hărţuire sexuală şi în anul 1994 şi-a exprimat intenţia de a publica un document prin care să definească hărţuirea sexuală şi modalităţile prin care aceasta poate fi combătută.

 

REGLEMENTĂRI ALE COMUNITĂŢII EUROPENE

PRIVIND HĂRŢUIREA SEXUALĂ

 


Instituţiile comunitare au acordat o foarte mare atenţie problemei hărţuirii sexuale la locul de muncă, Parlamentul European şi Comisia Europeană lucrând împreună pentru a asigura adoptarea unui număr de instrumente specifice.


Conform OIM, Comunitatea Europeană este organizaţia care a combătut hărţuirea sexuală cel mai energic. La iniţiativa acesteia, în 1984, hărţuirea sexuală a devenit oficial recunoscută ca un delict împotriva femeilor la locul de muncă şi care încalcă principiul şanselor egale pentru bărbaţi şi femei.


Directiva de aplicare a principiului tratamentului egal al bărbaţilor şi femeilor în privinţa accesului la muncă, a educaţiei, a promovării şi a condiţiilor de muncă (1976), deşi nu face referiri explicite la hărţuirea sexuală, poate fi totuşi considerată un mijloc de combatere a acesteia, ca încălcând principiul tratamentului egal.


Prin urmare, Parlamentul şi Comisia Europeană au luat mai multe măsuri în acest domeniu:

* în 1986, Parlamentul European a adoptat o Rezoluţie în privinţa violenţei împotriva femeilor. În secţiunea privind hărţuirea sexuală, acesta a cerut Comisiei să întreprindă o serie de studii privind costurile care decurg din hărţuirea sexuală şi să propună o directivă care să completeze reglementările existente. Mai mult, s-a cerut sindicatelor să ia o serie de măsuri în acest domeniu;

* în 1987, Comisia a publicat un Raport asupra derulării evenimentelor privitoare la hărţuirea sexuală din statele membre: "Demnitatea femeii la locul de muncă. Raport asupra hărţuirii sexuale în statele membre ale Comunităţii Europene". Acest studiu, coordonat de

dl. Michael Rubinstein, a arătat că mijloacele existente în privinţa reglementărilor legale din statele membre nu erau corespunzătoare în cazul hărţuirii sexuale;

* la 29 mai 1990, Consiliul a adoptat o Rezoluţie asupra protejării demnităţii femeilor şi bărbaţilor la locul de muncă, care cerea Comisiei să alcătuiască un cod de practici şi recunoştea că, în anumite circumstanţe, hărţuirea sexuală se opune directivei privind tratamentul egal;

* la 27 noiembrie 1991, Comisia a adoptat o Recomandare în privinţa protejării demnităţii femeilor şi a bărbaţilor la locul de muncă, ca şi un Cod de practici şi măsuri pentru combaterea hărţuirii sexuale; recomandarea cerea statelor membre să ia măsuri pentru promovarea publică a percepţiei că hărţuirea sexuală este inacceptabilă şi poate, în anumite circumstanţe, să intre în contradicţie cu principiul tratamentului egal. De asemenea, cerea statelor membre să încurajeze angajatorii şi pe reprezentanţii acestora să formuleze măsuri de implementare a Codului de practici al Comisiei;

* Declaraţia Consiliului din 19 decembrie 1991 asupra implementării Recomandării Comisiei şi a Codului de practici cerea Comisiei să încurajeze un schimb adecvat de informaţii, în scopul îmbunătăţirii cunoştinţelor şi experienţei deja acumulate în statele membre în domeniul prevenirii şi combaterii hărţuirii sexuale la locul de muncă;

* în septembrie 1993 Comisia a publicat un Ghid de implementare a Codului de practici al Comisiei, un manual pragmatic ce conţine exemple din viaţa reală, care reflectă eforturile actuale în vederea rezolvării problemei hărţuirii sexuale;

* Parlamentul European a adoptat, la 11 februarie 1994, următoarea Rezoluţie asupra înfiinţării unui post de consilier confidenţial la locul de muncă:

 


"1. Cere statelor membre ale Uniunii să adopte legislaţia corespunzătoare cât mai curând posibil, conform căreia angajatorii să fie obligaţi să includă măsuri preventive şi penalizări în cadrul regulamentelor interne, să angajeze unui consilier special pentru cazurile de hărţuire sexuală şi să prevadă protecţie, deopotrivă pentru victime şi martori;


2. Cere ca aceşti consilieri să fie angajaţi pe baza consultărilor între cele două părţi - patronatul şi lucrătorii - şi, dacă este necesar, în colaborare cu inspectorii de personal răspunzători;


3. Consideră că femeile sunt, în general, mai potrivite să ocupe aceste posturi, întrucât ele constituie majoritatea victimelor şi, prin urmare, sunt capabile să dezvolte un climat de încredere şi înţelegere reciprocă;


4. Cere angajatorilor să pună la dispoziţia consilierilor mijloacele practice şi psihologice de acţiune (disponibilitate, cursuri de pregătire, întruniri cu alţi consilieri);


(...)


7. Cere ca măsurile luate la locul de muncă în scopul combaterii hărţuirii sexuale să fie aduse la cunoştinţa tuturor lucrătorilor imediat ce aceştia sunt angajaţi, împreună cu numele consilierului şi sediul acestuia;


8. Subliniază faptul că îndatoririle consilierului nu trebuie să se limiteze la consultări cu victimele, ci trebuie să includă şi măsuri preventive, ca şi măsuri de informare menite să mărească percepţia personalului cu privire la diferitele forme de abuz de autoritate în scopuri sexuale în relaţiile de muncă, ca şi mijloacele de reparaţii existente, la locul de muncă şi la nivel legal;


9. Cere guvernelor statelor membre să instituie responsabilitatea autorităţilor în controlul aplicării textelor de lege din legislaţia muncii care oferă informaţii asupra diverselor niveluri la care victimele hărţuirii sexuale se pot adresa pentru a obţine reparaţii:

- nivelul companiei (măsuri disciplinare implementate de angajator);

- nivelul consiliilor de muncă (consilii de conciliere);

- nivelul tribunalelor civile şi penale, în cazuri mai grave; 


(...)


11. Cere instituţiilor comunitare să dea un bun exemplu, prin angajarea neîntârziată a unui consilier, în scopul combaterii hărţuirii sexuale în cadrul instituţiilor respective;


12. Cere insistent ca statele membre să ia măsuri concrete în lupta împotriva hărţuirii sexuale la locul de muncă, prin înfiinţarea unor posturi de consilieri în administraţiile naţionale şi în sectorul marilor întreprinderi publice;


13. Cere corpurilor comunitare, guvernelor statelor membre şi parlamentelor naţionale să organizeze campanii de informare care să creeze un climat menit să prevină hărţuirea sexuală la locul de muncă."


Unul dintre principalele obiective ale Recomandării şi Codului de practici este să instituie o bază pentru o definiţie conform căreia statele membre să determine care comportamente constituie hărţuire sexuală la locul de muncă.


Astfel, conform acestor documente,
hărţuirea sexuală reprezintă orice comportament fizic, verbal sau non-verbal având conotaţie sexuală, în următoarele cazuri:

- acest comportament este nedorit sau nepotrivit şi jignitor faţă de persoana căreia i se adresează;

- angajatorul sau lucrătorul consideră în mod explicit sau implicit refuzul sau acceptarea unui asemenea comportament de către persoana în cauză ca factor ce influenţează anumite decizii privitoare la accesul persoanei la pregătire, angajare sau recrutare în muncă, la păstrarea slujbei, promovarea, remunerarea sau la oricare altă decizie referitoare la locul de muncă;

- comportamentul incriminat creează un climat de lucru care este de natură să intimideze, este ostil sau umilitor pentru persoana faţă de care se manifestă.


Recomandarea Comisiei şi Codul de practici oferă angajatorilor, sindicatelor şi lucrătorilor linii directoare menite să garanteze protejarea demnităţii femeilor şi bărbaţilor la locul de muncă şi să prevină hărţuirea sexuală.


Acestea stabilesc limpede răspunderea angajatorului în protejarea demnităţii bărbaţilor şi femeilor la locul de muncă şi în stabilirea unui climat de respect reciproc.


Codul de practici include, de asemenea, şi măsuri pentru prevenirea şi combaterea hărţuirii sexuale.


Prima etapă, de prevenire, constă în publicarea unei declaraţii de principiu, în care angajatorul îşi asumă răspunderea combaterii hărţuirii sexuale.


Declaraţia de principiu


* stipulează expres că:

- toţi lucrătorii au dreptul de a fi trataţi în mod demn;

- nici o formă de hărţuire sexuală nu este permisă ori tolerată;

- lucrătorii care fac obiectul acestor comportamente au dreptul să depună o plângere;

 

* explică limpede:

- ce fel de comportament trebuie considerat inacceptabil la locul de muncă;

- care este politica dusă de companie şi ce obligaţii au lucrătorii în legătură cu aceasta;

- potenţialelor victime care sunt procedurile de urmat în scopul de a obţine asistenţă şi sprijin şi specifică autorităţile cărora li se pot raporta actele de violenţă sexuală;

 

* garantează că:

- plângerile vor fi examinate cu seriozitate, operativ şi cu absolută discreţie;

- lucrătorii vor fi protejaţi împotriva posibilelor acte de represiune în urma depunerii plângerii;

- oricine va fi găsit vinovat de un act de hărţuire sexuală va fi supus măsurilor disciplinare corespunzătoare.

 


În legătură cu procedurile de urmat, Codul de practici propune două stadii:


1. lucrătorii sunt consiliaţi să rezolve problema la un nivel informal, explicându-i hărţuitorului că purtarea sa este stânjenitoare, ofensatoare şi le tulbură munca;


2. dacă încercările de rezolvare la nivel informal sunt respinse sau nu dau rezultate, victima poate depune o plângere. În acest caz, se deschide o anchetă, care trebuie să fie imparţială, obiectivă şi confidenţială. Cei care conduc ancheta trebuie să se conformeze principiilor confidenţialităţii şi imparţialităţii. Acuzatul trebuie informat asupra tuturor detaliilor de procedură şi trebuie să i se dea posibilitatea să se apere. Codul de practici sfătuieşte angajatorii să numească un consilier pentru asistenţa lucrătorilor care sunt victime ale hărţuirii sexuale. Este esenţial ca persoana care îndeplineşte acest rol să aibă o pregătire corespunzătoare şi resurse adecvate. Orice procedeu s-ar alege - formal sau informal - victima poate apela la sprijinul consilierului.


Este important să se traseze o limită de timp pentru examinarea plângerilor, ţinând cont de limitele de timp impuse de lege pentru studierea unei plângeri de către un tribunal.


Comisia recomandă ca acolo unde plângerea este găsită ca fondată, hărţuirea sexuală să fie tratată ca un delict disciplinar, şi ca toţi lucrătorii implicaţi să fie informaţi asupra unor potenţiale penalizări.


Victima hărţuirii are dreptul să depună plângerea în faţa unei persoane de acelaşi sex.


Codul de practici conţine, de asemenea, un număr de recomandări pentru sindicate: 


- trebuie să-şi declare poziţia în privinţa hărţuirii sexuale îndreptată împotriva membrilor lor;

- să întreprindă campanii de popularizare a problemei respective;

- să se asigure că angajatorii iau măsurile corespunzătoare;

- să-şi pregătească proprii reprezentanţi şi membrii executivi în problema tratamentului egal, în general;

- să angajeze un membru executiv cu pregătire specială, care să consilieze, să sprijine şi, dacă este necesar, să reprezinte persoana care face plângerea;

- să se asigure că măsurile de combatere a hărţuirii sexuale sunt cuprinse în contractele de colective muncă.


Nici recomandarea Comisiei şi nici Codul nu sunt obligatorii. Aceasta înseamnă că nimeni nu poate depune o plângere în faţa justiţiei naţionale pe unicul temei că angajatorul nu a respectat prevederile Codului.


Totuşi, în Decizia din 13 decembrie 1989, în cazul Grimaldi VS. Fondul Bolilor Profesionale (cazul nr. 322/78), Curtea de Justiţie a Comunităţii Europene a declarat că recomandările Comisiei nu trebuie privite ca neavând nici o consecinţă juridică. Curtea a decis că instanţele naţionale trebuie să ţină seama de aceste recomandări în rezolvarea disputelor aduse în faţa lor, mai ales dacă acestea aduc clarificări în interpretarea prevederilor naţionale, adoptate în vederea implementării lor, sau când au ca obiect suplimentarea prevederilor obligatorii ale Comunităţii.


S-a afirmat în mod expres că Recomandarea şi Codul anexat acesteia sunt menite să suplimenteze o măsură cu caracter obligatoriu a Comisiei, şi anume, Directiva tratamentului egal nr. 76/207/EEC. Rezultă că tribunalele statelor membre trebuie să ţină cont de conţinutul Codului de practici privind hărţuirea sexuală.

 

RECOMANDĂRI ALE CONSILIULUI EUROPEI

PRIVIND HĂRŢUIREA SEXUALĂ

 


Asemenea recomandări se găsesc în raportul din 1991, intitulat "Violenţele sexuale privind femeile", care nu conţine o definiţie concretă privind hărţuirea sexuală, dar unde se face referire la aceasta, când se vorbeşte despre discriminarea sexuală care se exercită în relaţiile de putere sau când se vorbeşte despre violenţe.


În raport se insistă, ca modalitate de protejare a victimelor, pe măsurile de prevenire şi pe instituirea procedurilor interne de rezolvare a problemelor, înţelegând prin aceasta existenţa în fiecare întreprindere a unui mediator.


În acest sens, angajatorul este obligat să garanteze o ambianţă de muncă lipsită de hărţuire sexuală şi, în acelaşi timp, acesta este ţinut să răspundă pentru actele şi atitudinile de hărţuire sexuală comise de către angajaţii săi.


Se consideră că este necesar ca informarea şi sensibilizarea lucrătorilor să constituie priorităţi în politicile guvernamentale şi ale angajatorilor pentru prevenirea hărţuirii sexuale.


Persoanele care sunt confruntate cu problemele hărţuirii sexuale pot fi ajutate de un birou de plângeri sau de instituţia numită Avocatul Poporului.


Deşi în unele ţări sunt prevăzute despăgubiri financiare, se consideră că acestea nu sunt suficiente în cazul hărţuirii sexuale, care are în general consecinţe grave.

 

REGLEMENTAREA HĂRŢUIRII SEXUALE

ÎN DIVERSE ŢĂRI

 

 

EUROPA

 

 

Belgia

 

 


Înainte de 1992, Belgia nu deţinea o reglementare specială cu privire la hărţuirea sexuală. Protecţia legală împotriva acestui fenomen era realizată printr-o combinaţie de dispoziţii legale cuprinse în diferite acte normative: Legea tratamentului egal (4 august 1978), Legea contractelor de muncă (3 iulie 1978), Codul penal (8 iunie 1967) şi Codul civil (5 martie 1903). Această stare de fapt a luat sfârşit odată cu apariţia la 18 septembrie 1992 a Decretului regal privind protecţia angajaţilor împotriva hărţuirii sexuale.


Decretul dă o definiţie foarte largă hărţuirii sexuale, asemănătoare cu cea dată de Comunitatea Europeană: hărţuirea sexuală înseamnă orice formă de manifestare verbală, non-verbală sau fizică despre care autorul ştie sau ar trebui să ştie că aduce atingere demnităţii femeii sau bărbatului la locul de muncă (art. 1 alin. 3).


Se prevede, totodată, obligaţia angajatorului de a introduce în regulamentul de organizare internă măsuri privind protecţia angajaţilor împotriva hărţuirii sexuale. Aceste măsuri trebuie să includă o declaraţie de principiu asupra hărţuirii sexuale la locul de muncă; asistenţă de specialitate care să asigure victimelor ajutorul şi suportul necesar, cu respectarea confidenţialităţii; o procedură contencioasă şi pedepse adecvate.


Cu toate acestea, în prezent, în Belgia hărţuirea sexuală nu este considerată infracţiune.


Victima hărţuirii sexuale are la dispoziţie variate mijloace de acţiune în toate cele trei momente ale relaţiei de muncă: în momentul angajării, pe durata desfăşurării contractului de muncă, ca şi la terminarea acestuia, cadrul legal fiind asigurat în principal prin: Legea Reorientării Economice din 4 august 1978 şi Legea Contractului de muncă din 3 iulie 1978.

 

 

Danemarca

 

 


În ultimii 10 ani, hărţuirea sexuală a devenit un subiect de dezbatere publică în această ţară, însă nivelul dezbaterilor a fost caracterizat de experţii danezi ca fiind "timid".



Deşi Danemarca este o ţară cu o tradiţie de neintervenţionism legislativ în materia relaţiilor de muncă, hărţuirea sexuală la locul de muncă poate fi acoperită de prevederile dreptului muncii şi de cele ale Codului penal.


Hărţuirea sexuală nu este menţionată ca atare în legea daneză. Oricum, termenul a fost definit de către jurisprudenţă ca fiind o conduită "de natură sexuală", sau "bazată pe sex" şi care este "ofensatoare pentru victimă".


De obicei, jurisprudenţa, în cazurile de hărţuire sexuală, face referire la Legea privind şansele egale.



Legea privind şansele egale (nr. 244/1989, modificată prin Legea nr. 686/1990) interzice toate formele de discriminare sexuală din partea unei persoane superioare în funcţie, în împrejurări legate de activitatea profesională şi în situaţii de natură să conducă la demitere (art. 4).


Curţile daneze şi Consiliul danez pentru asigurarea egalităţii de tratament şi şanse au interpretat că secţiunea 4 a legii acoperă şi cazurile de hărţuire sexuală la locul de muncă.


Potrivit art. 4 din lege, patronul poate fi ţinut responsabil pentru discriminare sexuală în legătură cu activitatea profesională. Patronul poate fi obligat să ia măsurile potrivite, dacă un angajat reclamă faptul că a fost hărţuit sexual de un superior în funcţie sau de un coleg.

 


În completarea acestei prevederi, Legea privind asigurarea climatului corespunzător desfăşurării activităţii (Working Environment Act - Legea nr. 681/1975, amendată prin Notificarea nr. 139/1987) stabileşte datoria patronului de a asigura un mediu sigur şi sănătos. (art. 15).


Conform acestei legi, patronul poate fi ţinut răspunzător pentru o faptă de hărţuire sexuală comisă la locul de muncă.


O altă categorie de dispoziţii cu privire la hărţuirea sexuală se regăseşte în Codul penal.


Conform art. 220 din Codul penal, este considerată a fi infracţiune fapta de a abuza de poziţia de subordonare ierarhică sau de dependenţă materială a altei persoane, pentru a obţine favoruri sexuale în afara căsătoriei. Jurisprudenţa a considerat că şi hărţuirea sexuală este inclusă aici.


Art. 217 (întreţinerea de relaţii sexuale prin constrângere, alta decât violenţa sau ameninţarea cu violenţa) şi art. 232 (atingerea adusă demnităţii) pot fi, de asemenea, aplicate în cazurile de hărţuire sexuală.


La nivelul sindicatelor, o înţelegere naţională a fost încheiată la 

1 aprilie 1991, stabilindu-se că se va solicita firmelor să se străduiască ca, prin politicile lor de personal, să asigure condiţii de lucru în care să nu existe:


a) acţiuni nedorite de natură sexuală, sau orice alte acţiuni legate de sex, care ar leza demnitatea femeilor sau a bărbaţilor la locul de muncă;


b) discriminări împotriva oricărei persoane care face o plângere, care doreşte să facă o plângere sau care apare ca martor într-o cauză ce priveşte o faptă de asemenea natură.


Este interesant de menţionat că într-o statistică realizată în 1991, 11% dintre femeile chestionate au răspuns pozitiv la întrebarea dacă au fost vreodată hărţuite sexual la locul de muncă, din care 60%, de către bărbaţi aflaţi în posturi superioare.


În 65% din cazuri, nu s-au înregistrat consecinţe concrete, dar în 17% din cazuri consecinţa a fost schimbarea locului de muncă, iar 8% dintre victimele hărţuirii au fost concediate.

 

 

 

Elveţia

 

 


Legislaţia în vigoare nu cunoaşte noţiunea de "hărţuire sexuală la locul de muncă", dar la nivel federal se ocroteşte, prin intermediul reglementărilor de drept constituţional, personalitatea psihică, morală şi socială şi interzice toate discriminările sexuale.

 


Art. 328-1 din Codul obligaţiilor prevede, într-o manieră foarte generală: "angajatorul trebuie să protejeze şi să respecte, în raporturile de muncă, persoana angajatului; trebuie să manifeste în acelaşi timp grijă pentru sănătatea sa şi să vegheze menţinerea moralităţii".

 


Art. 28 (a) din Codul civil permite celui care a suferit o agresare să intenteze o acţiune pentru constatarea caracterului ilicit.

 


Jurisprudenţa elveţiană, care s-a inspirat pe larg din jurisprudenţa anglo-saxonă, distinge două forme ale hărţuirii sexuale, în funcţie de cine este autorul delictului:


- constrângerea victimei, cu ameninţarea creării de serioase prejudicii pentru raportul de muncă (concedierea, mutarea, nepromovarea), ori promisiunea unor anumite avantaje pentru obţinerea unei avansări în funcţie sau tolerarea unor acte imorale;


- când se produce o pagubă morală victimei, prin propuneri imorale şi/sau prin comportamente inoportune, care duc la supunerea acesteia la un stres emoţional care împiedică relaţiile de muncă (superior ierarhic).


În toate aceste cazuri, abuzul de putere constituie elementul esenţial al hărţuirii sexuale la locul de muncă, funcţionarul profitând de raportul de subordonare care decurge din contractul de muncă (un alt angajat).

 


Victima are următoarele posibilităţi de protejare:


- poate face plângere la superiorii celui care o hărţuieşte sau la alte organe interioare de la locul de muncă (de exemplu: la medicul societăţii, la serviciul social, la şeful personalului, la angajator);

- denunţarea angajatorului la inspectoratul cantonal al muncii;


- sesizarea tribunalului cu o plângere împotriva angajatorului, pe baza art. 328-1 din Codul obligaţiilor şi a art. 280 din Codul civil;


- plângere penală împotriva "hărţuitorului".


În foarte multe cazuri, victimele nu întreprind nimic. În practică, litigiile în legătură cu drepturile personale ale angajaţilor nu sunt aduse în faţa tribunalului, dar se sfârşesc cu concedierea victimei.

 

 

 

Franţa

 

 


Înainte de 1990, legislaţia franceză nu cuprindea nici o reglementare specială cu privire la hărţuirea sexuală, fapt care rezultă şi din practica judiciară în materie. În absenţa unor sancţiuni adecvate, victimele erau de multe ori sfătuite să renunţe la acţiunea în justiţie, al cărei rezultat era nesigur. În aceste condiţii, s-a simţit nevoia să se acorde victimelor hărţuirii sexuale o protecţie mai solidă, inclusiv prin reglementarea acesteia în Codul muncii.


La începutul anului 1992, D-na Véronique Neiertz, Secretar de Stat pentru drepturile femeii, a susţinut un Proiect de Lege privind hărţuirea sexuală, al cărui obiectiv principal era să prevină şi să sancţioneze hărţuirea sexuală la locul de muncă.


Parlamentul francez a adoptat Proiectul de lege la 2 noiembrie 1992, Legea intrând în vigoare la 1 martie 1993. Prin adoptarea acestui proiect de lege, pe lângă o protecţie adecvată a victimelor hărţuirii sexuale, Franţa a pus în aplicare recomandările Comisiei Comunităţii Europene, în sensul constituirii unui cadru legal care să permită atât prevenirea, cât şi sancţionarea hărţuirii sexuale la locul de muncă.


Legea descrie hărţuirea sexuală ca pe un abuz de autoritate (putere). Se au în vedere relaţiile de subordonare dintre un angajat - femeie sau bărbat - şi şeful ierarhic care abuzează de autoritatea sa, indiferent dacă acesta este bărbat sau femeie.


Hărţuirea sexuală constă în folosirea poziţiei subordonate a unei persoane, în relaţiile de muncă, prin exercitarea de presiuni, prin ameninţări şi represalii, dacă angajatul refuză să consimtă, sau prin promisiuni, în scopul de a obţine favoruri sexuale.


Pe cale de consecinţă, rezultă că hărţuirea sexuală între colegi nu intră sub incidenţa acestei legi, atât timp cât victima nu se află într-o poziţie subordonată.

 


Potrivit art. 222-23 din Codul Penal, fapta de a hărţui o altă persoană prin ordine, ameninţări sau constrângeri cu scopul de a obţine favoruri sexuale, săvârşită de o persoană care abuzează de autoritatea ce i-a fost conferită prin natura funcţiei ce o deţine se pedepseşte cu un an închisoare sau cu amendă de 10.000 FF.

 


Prevederile legii din 2 noiembrie 1992, care amendează dispoziţiile Codului muncii, conţin trei seturi de măsuri:

* Protecţia angajatului şi a solicitantului unui loc de muncă


Potrivit art. 1 din lege: nici un angajat nu poate fi penalizat sau demis pentru că a cedat sau a refuzat să cedeze actelor de hărţuire ale angajatorului, ale reprezentantului său sau ale oricărei alte persoane care abuzează de autoritatea conferită prin natura funcţiei ce o deţine.


Totodată, aceste dispoziţii se aplică şi angajatului care a fost penalizat sau demis pentru faptul de a fi fost martor la acte de hărţuire sexuală sau de a fi făcut cunoscută săvârşirea lor.


Conform dispoziţiilor legii, nu se are în vedere numai raportul de subordonare din cadrul unei unităţi, ci şi ipoteza în care actele de hărţuire sexuală sunt exercitate de un client al firmei asupra unui angajat al acesteia.


Potrivit art. 2 din lege, este interzis a se ţine seama, la adoptarea deciziilor de angajare, plată, promovare, măsuri disciplinare sau demitere, de faptul că o persoană s-a supus sau a refuzat să se supună actelor de natură sexuală, a fost martor sau a raportat asemenea acte.

 

* Prevenire şi informare


Conducerea întreprinderii are obligaţia, potrivit aceluiaşi art. 1 din lege, să ia toate măsurile necesare pentru a preveni actele de hărţuire sexuală în relaţiile de muncă, inclusiv prin informarea angajaţilor cu privire la dispoziţiile legale existente în materie. Pe de altă parte, trebuie spus că obligaţia conducerii întreprinderii nu este prevăzută sub nici o sancţiune, răspunderea aplicării acestor măsuri aparţinând inspectoratelor muncii.


Art. 5 din lege adaugă un nou paragraf articolului L-236-2 din Codul muncii, prin care dă dreptul Comisiei de sănătate şi protecţie a muncii să propună măsuri privind hărţuirea sexuală.

 

* Sancţionarea hărţuirii sexuale


Potrivit dispoziţiilor legii, orice angajat care comite acte de hărţuire sexuală răspunde disciplinar. Măsura demiterii sau sancţiunile luate împotriva unui angajat, victimă sau martor al unei fapte de hărţuire sexuală sunt considerate nule, angajatul fiind repus în funcţia deţinută anterior sau având dreptul la despăgubiri băneşti.

 


Legea hărţuirii sexuale creează posibilitatea pentru organizaţia sindicală din întreprinderie să acţioneze legal în numele angajatului - victimă a hărţuirii sexuale. Consimţământul scris al victimei dă dreptul organizaţiei sindicale să aducă cazul în faţa Comisiei de mediere şi, dacă este necesar, să se constituie ca parte civilă în procesul penal.

 


Legislaţia franceză cuprinde reglementări speciale pentru funcţionarii publici, în ceea ce priveşte hărţuirea sexuală.


Legea nr. 92-1179 din 2 noiembrie 1992 modifică art. 6 din Legea nr. 83-634 din 13 iulie 1983 privitoare la drepturile şi obligaţiile funcţionarilor publici, astfel: "recrutarea, angajarea, instruirea, caracterizarea periodică, promovarea, numirea pe post sau transferul unui funcţionar public nu se pot face, ţinând cont de:


1. Faptul că o persoană a fost subiectul sau a refuzat să fie subiectul unor acte de hărţuire sexuală din partea şefului ierarhic sau din partea oricărei alte persoane care abuzează de autoritatea ce i-a fost conferită prin natura funcţiei, acte săvârşite prin ordine, ameninţări, constrângeri, sau prin exercitarea oricărui tip de presiune asupra funcţionarului public, cu scopul de a obţine favoruri sexuale pentru el sau o a treia persoană.


2. Faptul că o persoană a fost martor sau a raportat săvârşirea unor astfel de acte.


Orice persoană care săvârşeşte faptele definite mai sus răspunde disciplinar".

 

 

 

Germania

 

 


Problematica hărţuirii sexuale în această ţară poate fi abordată din perspectiva mai multor texte de lege.


Prevederile Codului civil privind discriminarea sexuală la locul de muncă (art. 611 a) şi protecţia vieţii şi sănătăţii la locul de muncă (art. 618) nu sunt aplicabile în acest domeniu.

 


Teoretic, este posibil ca hărţuirea sexuală să poată cădea sub incidenţa prevederilor Codului penal. Dar acesta se aplică doar în cazuri extreme, când următoarele legi, de obicei, pot fi invocate:

1. - Legea privind integritatea sexuală la locul de muncă referitoare la victimele care sunt adolescenţi sub 18 ani;

2. - Legea privind vătămările fizice;

3. - Legea privind violul;

4. - Legea privind constrângerea sexuală;

5. - Legea privind conduita agresivă.

 


Textul care pare cel mai relevant pentru hărţuirea sexuală la locul de muncă este Legea privind conduita agresivă. Însă, şi în acest caz, victima trebuie să dovedească că faptele în chestiune implică o veritabilă umilire, ceea ce este, deseori, foarte dificil de demonstrat.

 


Conform prevederilor generale ale Codului civil este posibil ca hărţuitorul să fie obligat la plata unor daune în eventualitatea unei considerabile vătămări personale. Este posibil, de asemenea, să se pretindă plata costurilor tratamentului medical sau terapiei, al solicitării unei noi slujbe, etc.


Conform prevederilor Legii muncii, angajatorul şi Consiliul de muncă sunt primii responsabili pentru protejarea lucrătorului. Ei trebuie să asigure menţinerea unei atmosfere bune de lucru, prin prevenirea oricărei hărţuiri la locul de muncă.


Angajatorul - de obicei lucrând împreună cu Consiliul de muncă - are la dispoziţie următoarele căi de acţiune preventivă:


1. Poate informa în mod special pe orice subordonat care deţine un post cu responsabilitate că nu este permisă nici o hărţuire la locul de muncă.


2. Poate, în cooperare cu Consiliul de muncă, să încheie acorduri de muncă privind măsuri de protecţie specifice sau să pună capăt oricărei situaţii condamnabile, care există deja. În acest context, angajatorul poate să angreneze răspunderea făptuitorului în cadrul întreprinderii.


3. Poate introduce instruire sau măsuri de instruire continuă sau seminarii privind, de exemplu, managementul staff-ului.


4. La angajare, poate cere informaţii despre orice sancţiuni anterioare suferite în acest domeniu. Dată fiind raritatea condamnărilor relative la hărţuirea sexuală, aceste măsuri preventive au un efect real scăzut.

 


Ministerul Federal pentru Femei şi Tineri a editat o broşură privind hărţuirea sexuală la locul de muncă, publicată în 1991. Aceasta descrie etapele unei anchete în acest domeniu, după cum urmează:

 

1. Problema definirii

 


Orice femeie va considera un anumit act ca reprezentând hărţuire sexuală sau nu, în funcţie de experienţele sale individuale şi de mediul social. De aceea, este imposibil să se concretizeze o definiţie obiectivă, aplicabilă în mod sistematic.

 

2. Credibilitatea dovezii


Pentru victimă, invocarea Codului penal înseamnă că ea trebuie neapărat să facă dovada faptelor pe care le susţine. Foarte puţine femei pot satisface acest criteriu, din cauza absenţei martorilor sau a unei dovezi materiale. De aceea, plângerea înaintată de o femeie este deseori urmată de o acţiune pentru calomnie intentată de către hărţuitor.

 

 

 

3. Interpretarea tradiţională a instanţei

 


În general, cazul este soluţionat de instanţă în favoarea hărţuitorului, ceea ce explică reticenţa femeilor în a apela la justiţie.

 

4. Numărul audierilor în aceste cauze

 


Procedura legală aplicabilă cazurilor de hărţuire sexuală implică un număr mare de audieri din partea poliţiei, procurorului şi, în diverse împrejurări, a Consiliului de conciliere.


În timpul audierii principale, victima trebuie să descrie în detaliu faptele, care sunt deseori dureroase şi de natură intimă. Şi aceasta este o explicaţie a reticenţei de care vorbeam.

 

5. Gravitatea incidentului

 


Codul penal se aplică numai în cazurile extreme de hărţuire sexuală. Aceasta înseamnă că nu se aplică în cele mai multe cazuri.


În acord cu o anchetă publicată în 1991 de un grup de studiu de la Institutul din Düsseldorf (divizia sociologică), 72% dintre femeile chestionate au afirmat că au fost victima unui act de hărţuire sexuală la locul de muncă.


Tratamentul aplicat hărţuirii sexuale la locul de muncă este reflectat astăzi de următoarele date statistice: din cele 72% dintre femei, victime ale hărţuirii sexuale, 6% au menţionat în relatarea lor că au fost hărţuite de către propriul lor şef, iar 2% au dat relatări mai puţin concludente. Prin comparaţie, numai 0,4% dintre hărţuitori au fost demişi de către angajatorul lor, 1% au fost transferaţi şi 6% au primit avertisment.


Femeile chestionate au susţinut următoarele măsuri:



- separat de angajator, Consiliul de muncă să fie abilitat să ceară transferul sau demisia hărţuitorului.


- angajatul, subiect al hărţuirii, să aibă dreptul să se plângă angajatorului sau Consiliului de muncă şi să înceteze să-şi ofere serviciile dacă angajatorul nu-şi îndeplineşte datoria de a-l proteja în totalitate. În orice caz, victima hărţuirii să fie îndreptăţită să ceară şi să obţină compensaţii.


În sectorul public există deja reguli interne ale companiilor, în principiu asemănătoare, care acoperă cazurile de hărţuire sexuală. Pe ansamblu, însă, numai câteva victime recurg la utilizarea procedurii plângerilor, din cauza lipsei de informaţie sau din cauza lipsei de încredere în cei chemaţi să le soluţioneze, care sunt de obicei bărbaţi.


La 14 ianuarie 1993 Ministerul Federal pentru Femei a cerut întocmirea unui proiect de lege care să abordeze această problematică. Guvernul a dat curs acestei cereri la 21 iulie 1992 cu un Proiect de lege privind implementarea drepturilor egale pentru bărbaţi şi femei. Acest proiect defineşte hărţuirea sexuală ca fiind orice fel de comportament cu tendinţă sexuală care ofensează demnitatea lucrătorilor la locul de muncă, arătând componentele acesteia.


Proiectul a creat un început de cadru legal privind hărţuirea sexuală, şi prevede ca sancţiuni o serie de măsuri disciplinare bazate pe regulile disciplinare de la nivelul federal şi de la nivelul land-urilor.


O inovaţie decisivă în acest proiect de lege o constituie dreptul victimei de a refuza să muncească, fără a-şi pierde dreptul de a primi salariul, în eventualitatea că angajatorul sau directorul nu ia măsurile necesare sau nu ia măsurile adecvate, pe de-o parte şi dreptul victimei de a demisiona pentru propria-i protecţie sau pentru alte motive urgente, pe de altă parte.

 


Datorită faptului că mulţi membri ai Parlamentului au fost sceptici asupra posibilităţilor de îmbunătăţire a situaţiei prin această lege, a fost prezentat un nou Proiect de lege privind tratamentul egal al femeilor şi al bărbaţilor, la 22 septembrie 1993.


Articolul 3 al proiectului extinde cerinţele din sectorul public referitoare la hărţuirea sexuală la locul de muncă, şi la sectorul privat.


Se defineşte hărţuirea sexuală ca fiind, în general:


orice conduită verbală sau non-verbală care include o nuanţă sexuală, care este în mod general sau individual nedorită;


 Şi, în particular:

a) - atingeri nedorite;

b) - iniţierea nedorită a unei conduite sexuale;

c) - glume şi remarci care sunt degrandante şi ofensatoare privind activităţile sexuale sau viaţa privată;


d) - distribuirea sau expunerea de materiale scrise sau fotografii pornografice sau care sunt degradante pentru o femeie. 


Această definiţie este, pe ansamblu, mult mai detaliată decât cele anterioare. Proiectul de lege nu conţine însă multe alte elemente noi.


Acest proiect este similar cu cel dinainte în ceea ce priveşte drepturile victimelor şi obligaţiile angajatorului.

 


La 24 iunie 1994 a fost adoptată Legea nr. 12 privind egalitatea drepturilor între bărbaţi şi femei, care conţine o serie de dispoziţii ce vizează demnitatea fiecărei persoane şi protecţia fiecăruia împotriva hărţuirii sexuale (art. 10); legea urmăreşte să protejeze lucrătorii împotriva hărţuirii sexuale la locul de muncă.


Organizaţia centrală a sindicatelor, D.G.G. (Deutscher Gewertschaftsbund), a adoptat, la mijlocul anilor '80, rezoluţii şi a publicat un manual privind hărţuirea sexuală la locul de muncă.


Cu toate acestea, victimele ezită să contacteze delegaţii sindicatelor, dar nici sindicatele nu par foarte active în acest domeniu; în plus, această problemă nu este abordată în nici un fel de convenţie. 

 

Grecia

 

 


Deşi, conform experţilor greci, în practică, hărţuirea sexuală este o problemă, ea nu a fost privită ca o chestiune prioritară de către guvern sau de către uniunile sindicale.


În Grecia nu există prevederi legale exprese privind hărţuirea sexuală. Oricum, prevederile Legii privind şansele egale, Legea muncii, Codul civil şi Codul penal sunt aplicabile hărţuirii sexuale la locul de muncă.

 


Legea nr. 141 privind egalitatea şanselor, din 30 ianuarie 1984, prevede protecţia împotriva tuturor formelor de discriminare sexuală - art. 5 (1). Trebuie menţionat, însă, că această lege nu s-a aplicat nici unui caz de hărţuire sexuală.

 


Legea nr. 2112 privind încetarea angajării, din 11 martie 1920, (aşa cum a fost modificată la 17 octombrie 1953) statuează, printre altele, că orice deteriorare a condiţiilor prevăzute în contractul de angajare, din vina uneia dintre părţile acestuia, care este nefavorabilă angajatului, va fi considerată ca o notificare de încetare a contractului de muncă conform prevederilor prezentei legi (art. 7).

 


Acest articol a fost aplicat cu succes când instanţa a considerat că angajatul fusese îndreptăţit să demisioneze sau să pretindă compensaţii, în situaţia unei concedieri pe motivul unei schimbări nefavorabile a contractului de angajare, după ce fusese hărţuit de către angajator (Cass. Plen. Ass. 13/87 Jur. Trib. 36,78).


Prevederile Codului civil (Legea nr. 2250 din 15 martie 1940) care se referă la obligaţii, în general, şi pot fi, de asemenea, aplicabile hărţuirii sexuale la locul de muncă.

 


În particular, art. 662 şi art. 228 subliniază datoria angajatorului de a garanta condiţii de muncă care să protejeze din punct de vedere moral angajatul şi integritatea sa personală.


Mai mult, art. 281 consideră ca fiind ilegal abuzul de autoritate prin depăşirea limitelor stabilite de buna-credinţă, morală sau (mergând mai departe) dincolo de interesele socio-economice. Acest articol a fost cu succes aplicat în instanţă în două cazuri în care s-a invocat hărţuirea sexuală. În ambele cazuri, instanţele au reţinut că rezilierea contractului de muncă de către angajator, din cauza refuzului din partea angajatului a avansurilor sexuale, nu a fost dovedită, însă a fost oricum un clar abuz de autoritate (Cass. Plen. Ass. 17/1987 RDT).


În plus, art. 919 stabileşte că persoana care intenţionat aduce o ofensă unei alte persoane, prin acţiuni care ar putea fi contrare moralităţii, este pasibilă de a aduce despăgubiri acesteia. Art. 921 completează această prevedere, considerând ilegal să forţezi o femeie să aibă relaţii sexuale prin folosirea de ameninţări, false promisiuni sau abuzând de o poziţie de autoritate.

 


Un număr de articole din Codul penal acoperă delictele referitoare la sex. În particular, art. 337 pedepseşte "pe orice persoană care, prin constrângere fizică sau ameninţare cu un pericol grav şi imediat, forţează o femeie sau un bărbat să îndeplinească sau să suporte orice formă de act sexual".


Similar, Codul penal interzice abuzul de autoritate al unei persoane cu privire la comiterea "unui act indecent cu o persoană aflată sub autoritatea sa" [Art. 343 (a)].


În plus, art. 361 (1) statuează că "cel care prejudiciază reputaţia unei alte persoane prin cuvânt, act, sau orice alt mijloc" va fi pedepsit.

 

Irlanda

 


Deşi nu există o definiţie legală a hărţuirii sexuale în Irlanda, guvernul şi sindicatele iau această problemă în serios şi au abordat-o începând cu anul 1985.


Două legi pot fi aplicate în cazuri de hărţuire sexuală: Legea privind egalitatea profesională (Employment Equality Act - nr. 16/1977) şi Legea privind destituirile ilegale (Unfair Dismissals Act - nr. 10/1977).

 


Legea privind egalitatea profesională, care are aplicabilitate atât în sectorul public cât şi în cel privat, interzice orice discriminare bazată pe sex în materia relaţiilor de muncă.


Potrivit legii, în caz de prejudiciu material rezultat din discriminare, se poate acorda o compensaţie bănească [art. 22 (a)]. Totuşi, nu este prevăzută posibilitatea acordării unei compensaţii pentru prejudiciul moral suferit. În practică, Curţile acordă compensaţii între 1.000-1.500 lire.


Potrivit legii, patronul este ţinut responsabil pentru hărţuirea sexuală a unui angajat sau viitor angajat. Victima trebuie să probeze cele afirmate în plângere şi să demonstreze caracterul intolerabil al avansurilor de natură sexuală ce i-au fost adresate.

 


Mai multe prevederi ale Legii privind destituirile ilegale pot fi aplicate, atât victimei cât şi făptaşului, în cazuri de hărţuire sexuală [în special art. 2 (c), 4 (b) şi 6].

 


Jurisprudenţa, cu ocazia primului caz de hărţuire sexuală ajuns în justiţie, în anul 1985, a stabilit că protecţia împotriva hărţuirii sexuale este un aspect la care orice angajat, oricare ar fi sexul său, este îndrituit să se aştepte, şi că orice refuz al acestui drept va fi considerat ca fiind discriminare sexuală, în termenii legii din 1977.


De atunci, mai multe cazuri privind hărţuirea sexuală, ajunse în justiţie, au implicat destituiri incorecte sau demisii forţate. Pentru a fi dovedită o demisie forţată, angajatul trebuie să demonstreze că, în circumstanţele concrete, singura alternativă rezonabilă era să demisioneze. Cazurile de demisie forţată au făcut posibilă stabilirea atitudinii superiorului ierarhic sau a colegului, care poate fi considerată a fi hărţuire sexuală. Situaţia este mai clară dacă hărţuitorul este ierarhic superior victimei, fiindcă în acest caz este îndeplinită o condiţie prealabilă pentru existenţa unui abuz de drept.


În plus, Curţile iau în considerare gravitatea şi intensitatea comportamentului hărţuitorului, ca şi circumstanţele în care hărţuirea a avut loc.


Conform Legii privind egalitatea profesională (art. 34), a fost creată Agenţia pentru asigurarea egalităţii profesionale, care acţionează în vederea eliminării discriminării la locul de muncă. În acest scop, agenţia face cercetări, furnizează informaţii, monitorizează legislaţia, conduce investigaţii sau asistă reclamanţii în îndeplinirea procedurii legale.


Legea autorizează agenţia să hotărască, ca urmare a unei decizii judecătoreşti de discriminare ilegală, măsuri obligatorii, pentru a preveni orice discriminare viitoare.


Agenţia a definit hărţuirea sexuală ca fiind un comportament ce include comentarii, priviri, glume, ironii, sugestii sau contacte fizice repetate, ne-reciproce şi nedorite, susceptibile de a ameninţa securitatea activităţii unei persoane sau de a crea un climat de lucru neliniştitor sau intimidant.

 


Congresul irlandez al sindicatelor, printr-o rezoluţie din 1984, a stabilit că eliminarea hărţuirii sexuale constituie o "prioritate sindicală esenţială".


Congresul a publicat un model de contract colectiv de muncă, în care hărţuirea sexuală este definită ca fiind: orice avansuri fizice sau verbale, repetate şi nedorite, orice remarcă peiorativă cu conotaţie sexuală, sau observaţii discriminatorii din punct de vedere sexual, făcute la locul de muncă, care sunt ofensatoare sau inacceptabile pentru persoana vizată, sau care îi cauzează acesteia disconfort sau umilire, ori îi afectează calitatea activităţii profesionale. Aceasta cuprinde: atingeri superficiale sau contacte fizice nedorite; remarci sexuale sugestive sau peiorative; priviri concupiscente îndreptate spre corpul unei persoane; invitaţii compromiţătoare; solicitări de favoruri sexuale; etalarea la locul de muncă a unor obiecte sau imagini sugestive sau degradante din punct de vedere sexual.

 

Italia

 


Deşi nu există o reglementare specială cu privire la hărţuirea sexuală în legislaţia italiană, recent, egalitatea de tratament dintre bărbaţi şi femei a devenit una din priorităţile politicii guvernamentale.


Reglementări legale care ar putea fi aplicabile hărţuirii sexuale se regăsesc în Legea şanselor egale (Equal Opportunities Act), Codul civil şi Codul penal. Prevederile deja existente sunt consolidate prin Legea nr. 125/1991 privind acţiunea de promovare a tratamentului egal aplicat bărbaţilor şi femeilor la locul de muncă.

 


Astfel, prin Legea nr. 903 privind egalitatea de tratament dintre bărbaţi şi femei în probleme ce privesc activitatea la locul de muncă, din 9 decembrie 1977, Legea şanselor egale, se stabileşte încă din art. 1 că se interzice orice formă de discriminare bazată pe sex în probleme ce ţin de activitatea profesională. Mai mult, actele de natură a leza drepturile femeii pe motive de sex sunt nule şi neavenite (art. 15).

 


Legea nr. 125/1991 privind acţiunea de promovare a tratamentului egal aplicat bărbaţilor şi femeilor la locul de muncă reiterează acest principiu, specificând că discriminarea pe bază de sex include orice act sau comportament prin care se face discriminare între angajaţi, chiar şi indirect, ţinându-se seama de sexul acestora (art. 4).


Lato sensu, şi hărţuirea sexuală ar putea fi inclusă în noţiunea de "discriminare pe bază de sex". Legea nr. 903/1977 prevede că orice persoană care comite acte de discriminare răspunde pentru faptele sale (art. 16). Această prevedere ar putea fi aplicată şi în ipoteza comiterii unor acte de hărţuire sexuală de către angajator.

 


În ceea ce priveşte dispoziţiile Codului civil care ar putea fi aplicate în materia hărţuirii sexuale, trebuie menţionat în primul rând art. 2119, potrivit căruia concedierea unui angajat fără preaviz nu poate fi făcută decât dacă există "justă cauză". Astfel, lipsa "justei cauze" poate fi invocată de victima hărţuirii sexuale care refuză să se supună actelor de hărţuire şi ulterior este concediată.


Potrivit art. 2087 din Codul civil, angajatorul răspunde pentru integritatea fizică şi morală a angajaţilor săi. Prin decizia nr. 607/26 ianuarie 1991, s-a stabilit că hărţuirea sexuală poate fi considerată lezare fizică sau morală pentru care angajatorul poate fi indirect făcut responsabil, în baza art. 2087.


Printr-o altă decizie - nr. 2587/17 iunie 1991 - s-a statuat că se pot acorda, în baza art. 2043 din Codul civil, despăgubiri victimei hărţuirii sexuale atât pentru lezările fizice, cât şi pentru cele morale. Art. 2043 stabileşte un principiu general, conform căruia orice persoană care cauzează intenţionat sau din neglijenţă prejudicii este ţinută să acopere material prejudiciul cauzat. Coroborarea dispoziţiilor art. 2043 din Codul civil cu dispoziţiile art. 32 din Constituţie - care garantează fiecărui cetăţean dreptul fundamental la sănătate -, au permis acordarea de despăgubiri victimei hărţuirii sexuale.

 


O altă categorie de reglementări legale care ar putea fi aplicabile şi în cazul hărţuirii sexuale se regăsesc în Codul penal. Se au în vedere art. 520 privind abuzul sexual săvârşit de un funcţionar public; art. 521 privind violenţa sexuală; art. 612 privind hărţuirea; art. 660 privind incomodarea intenţionată a altor persoane.


Infracţiunea de hărţuire sexuală se pedepseşte cu amendă sau închisoare, cuantumul pedepsei fiind direct proporţional cu gravitatea faptei.

 

Luxemburg

 

 


Urmând Recomandarea Comisiei Comunităţii Europene din 27 noiembrie 1991 privind protecţia demnităţii bărbaţilor şi a femeilor la locul de muncă, autorităţile oficiale din Luxemburg au luat în vedere problema hărţuirii sexuale la locul de muncă.

 


Nu există însă prevederi legale specifice privind această chestiune.


Oricum, câteva prevederi din legislaţia penală şi socială pot fi aplicate în cazurile de hărţuire sexuală la locul de muncă.

* În termenii legii penale, hărţuirea sexuală poate fi definită ca o ofensă împotriva decenţei (art. 378), o ofensă publică împotriva moralităţii (articolele 383-386), ca un atac deliberat sau atentat [articolele 398-401 a)] sau viol (art. 392).

* Cu privire la legislaţia privind relaţiile de muncă, Legea din 8.12.1981 referitoare la tratamentul egal al bărbaţilor şi femeilor în ceea ce priveşte accesul la muncă, pregătire profesională şi condiţiile de promovare şi de lucru poate fi aplicată cazurilor de hărţuire sexuală, privite ca forme specifice de discriminare sexuală.

* Mai general, articolele din Codul civil privitoare la îndeplinirea obligaţiilor contractuale pot fi, în teorie, aplicate hărţuirii sexuale (în particular, art. 1134, care statuează că acordurile trebuie îndeplinite cu bună credinţă).

 


Comisia privind Munca Femeilor consideră hărţuirea sexuală ca un aspect al sănătăţii şi siguranţei la locul de muncă şi, de aceea, sugerează că ar trebui avută în vedere de organul legislativ.


În ceea ce priveşte situaţia părţilor angajate în procesul de muncă există o seamă de acorduri colective, care dau dreptul angajatului să suspende contractul de angajare pe motiv că o anumită persoană i-a adus o ofensă serioasă sau se face vinovată de acte incorecte sau imorale.


Angajatul care este victima unor acte violente sau incorecte din partea unui superior poate desface unilateral contractul său de muncă, fără a mai trebui să facă o notificare.

 

 

Marea Britanie

 

 


Protecţia legală în Marea Britanie împotriva hărţuirii sexuale se bazează pe două legi: Legea privind discriminarea sexuală (Sex Discrimination Act), art. 6 şi 7 din 1975, completată în 1986 şi Legea privind protecţia angajaţilor (Employment Protection Act).


Legea privind discriminarea sexuală interzice orice discriminare bazată pe sex. Mai ales în ceea ce priveşte relaţiile de muncă, este interzisă discriminarea împotriva femeii, sub forma concedierii sau a oricărui alt prejudiciu.


Începând din anul1984, jurisprudenţa consideră hărţuirea sexuală la locul de muncă ca aducând atingere dispoziţiilor Legii privind discriminarea sexuală. Astfel, se consideră discriminare bazată pe sex, dacă o femeie este tratată defavorabil şi dacă elementul material al acestui tratament conţine un element semnificativ de natură sexuală, la care un bărbat nu ar fi vulnerabil. Această încadrare se aplică chiar şi în absenţa repercursiunilor concrete/efective asupra situaţiei profesionale a victimei.


Acţiunile în justiţie pentru hărţuire sexuală, pe baza Legii privind discriminarea sexuală, vor fi formulate împotriva patronului, deoarece legea stabileşte principiul responsabilităţii patronului, indiferent că acesta nu a cunoscut sau nu a aprobat fapta. Acesta se poate apăra, dovedind că a luat toate măsurile, în mod normal necesare, pentru a împiedica o atitudine de acest gen a vreunuia dintre angajaţii săi.


Victima trebuie să depună plângere în justiţie, în termen de 3 luni de la incident. Sarcina probei revine victimei; ea trebuie să probeze existenţa unui tratament discriminatoriu (în speţă, de hărţuire sexuală) şi că a suferit un prejudiciu.


Dacă reclamantul câştigă procesul, are dreptul la daune morale, care, în cazurile înregistrate până acum, s-au încadrat 3.000 şi 8.000 lire.

 


Legea privind protecţia angajaţilor poate fi invocată atunci când hărţuirea sexuală a determinat demisia victimei. În această situaţie, într-un interval de 3 luni, victima poate reclama în justiţie faptul că a fost concediată în mod abuziv, fiindcă legea consideră demisia determinată de avansurile persistente şi nedorite din partea patronului la adresa unei angajate ca fiind asimilată concedierii abuzive, deoarece intervine o situaţie care încalcă termenii contractului de muncă, provocată de patron.


În lipsa unei definiţii legale, "hărţuirea sexuală" a căpătat mai multe definiţii, emise de jurisprudenţă, de sindicate sau de Ministerul Muncii.


În 1984, cu ocazia primului caz de hărţuire sexuală ajuns în faţa instanţei, jurisprudenţa a considerat că aceasta nu cuprinde numai faptele nedorite ci implică un contact fizic de natură sexuală, dar şi o conduită ce excede asemenea fapte fizice.


Congresul sindicatelor britanice a definit hărţuirea sexuală în materia relaţiilor de muncă ca fiind: avansuri sexuale sau verbale repetate sau nedorite, adresare verbală explicită umilitoare cu conotaţii sexuale, sau remarci sexiste care sunt ofensatoare pentru persoana vizată şi care o fac să se simtă ameninţată, umilită, tratată cu condenscendenţă sau hărţuită, sau care au efect perturbator în ceea ce ce priveşte desfăşurarea activităţii, ori de tulburare a sentimentului de securitate al persoanei vizate, ca şi de formare a unui mediu de lucru ameninţător sau intimidant.


De asemenea, Congresul sindicatelor britanice a publicat o clauză tip privind hărţuirea sexuală, pentru a fi inclusă în contractele colective de muncă. Hărţuirea sexuală este definită ca fiind: 1) atingeri ne-necesare sau contacte fizice nedorite; 2) remarci sugestive sau alte excese verbale; 3) priviri concupiscente în direcţia corpului unei persoane; 4) invitaţii compromiţătoare; 5) cereri de favoruri sexuale; 6) orice atentat la pudoare.


Ministerul Muncii, la rândul său, fără să definească hărţuirea sexuală, insistă asupra caracterului său inoportun şi ofensator şi asupra faptului că este suficient un singur incident, destul de serios, pentru a ne afla în prezenţa hărţuirii sexuale.

 


Conform Legii privind discriminarea sexuală, a fost constituită Comisia pentru asigurarea egalităţii şanselor; aceasta poate, la cerere, să conducă o anchetă sau să iniţieze procedura legală în cazuri de hărţuire sexuală la locul de muncă. Până în 1994, nici o cerere de acest fel nu i-a fost adresată. În orice caz, comisia are o activitate susţinută: ţine în permanenţă sub supraveghere fenomenul hărţuirii sexuale şi emite recomandări în această privinţă, adresate patronilor şi angajaţilor. Acest sistem operează mai ales în sectorul public.

 


În 1982, 51% dintre femeile active au declarat că au fost deja victime ale hărţuirii sexuale la locul de muncă. Potrivit unor date din 1991, doar o treime dintre membrii sindicatelor care au fost victime ale hărţuirii sexuale au raportat incidentul.

 

Olanda

 


Măsurile de combatere a violenţei sexuale împotriva femeilor sunt o prioritate politică în această ţară din anul 1984 şi se încadrează în politica de emancipare promovată de autorităţile naţionale. Olandezii privesc violenţa sexuală ca fiind una dintre consecinţele dezechilibrului de puteri dintre bărbaţi şi femei, din care cauză folosesc termenul de "intimidare sexuală". Începând din anul 1984, mai multe firme au început combaterea hărţuirii sexuale, care afecta 58% dintre femeile active (conform datelor din 1986). În unele cazuri, autorităţile au acordat sprijin organizaţiilor profesionale care doreau să adopte măsuri pentru combaterea hărţuirii sexuale (numirea de consilieri, informaţii, organizare de supraveghere etc.).


Autorităţile olandeze consideră că politica de prevenire este cel mai eficient mod de a aborda problema.


Progresele realizate şi experienţa câştigată au făcut posibilă o definire foarte clară a ceea ce se înţelege prin hărţuire sexuală. Definiţia propusă de Comisia Economică şi Socială, şi preluată de guvern, este următoarea:


Avansuri sexuale nedorite, încercări de a obţine favoruri sexuale sau orice altă conduită verbală, non-verbală sau fizică, de natură sexuală, atunci când:


- se menţionează, implicit sau explicit, că atitudinea persoanei vizate este o condiţie prealabilă a angajării sale;


- acceptarea sau refuzul unui asemenea comportament de către persoana vizată conduce la decizii ce îi afectează cariera;


- obiectivul sau consecinţa unui asemenea comportament constă în afectarea activităţii persoanei vizate într-un mod nejustificat şi/sau în crearea unor relaţii de intimidare sau ostilitate, sau doar a unei neplăceri la locul de muncă.


Această definiţie este asemănătoare cu aceea emisă de Comisia Comunităţii Europene, dar Guvernul olandez a preluat o definiţie mai strictă. Aceasta, deoarece, conform definiţiei CE, orice comportament nedorit îndreptat contra unei persoane de sex opus este considerat a fi hărţuire sexuală, ceea ce acoperă toate atitudinile sexiste şi, în concepţia guvernului olandez, este prea vag.

 


În ceea ce priveşte instrumentele legale existente, acestea se regăsesc în: dreptul muncii; regulamentele pentru funcţionarii publici; Legea privind tratamentul egal între bărbaţi şi femei la locul de muncă; art. 1401 Cod civil privind faptele ilicite.


De asemenea, Legea privind condiţiile de muncă poate fi folosită în cazurile de hărţuire sexuală. Oricum, ea nu poate fi folosită împotriva unui coleg, aplicarea sa fiind limitată la relaţiile patron-angajat. Pe de altă parte, scopul ei specific nu este de a formula o politică de prevenire în cadrul organizaţiilor profesionale.


În ceea ce priveşte funcţionarii publici, regulamentele lor specifice conţin o serie de instrumente (suspendare, demitere, interzicerea accesului la locul de muncă). Aceste prevederi pot fi aplicate de către comisii speciale de plângeri, care există în multe departamente ale Guvernului.


Cât despre Legea privind egalitatea dintre bărbaţi şi femei, până acum jurisprudenţa nu a avut ocazia să determine în ce măsură această lege toate formele de hărţuire sexuală. Această lege este aplicabilă numai în cazurile când patronul este responsabil.


În sfârşit, hărţuirea sexuală poate fi combătută prin referire la art. 1401 din Codul civil, privind faptele ilicite. Termenul "fapte ilicite" este folosit cu referire la faptele care nu sunt compatibile cu convenţiile sociale. Conform art. 1403, patronul este răspunzător civil pentru faptele ilicite comise de subordonaţii săi în timpul activităţii desfăşurate de aceştia. Acest articol este aplicabil numai dacă există o legătură între hărţuirea sexuală şi activitatea profesională a persoanei vizate. De cele mai multe ori, nu este cazul. Argumentul bazat pe faptele ilicite ar putea fi folosit numai dacă nu există alte soluţii legale.


Portugalia

 


Autorităţile oficiale portugheze au început să fie preocupate de escaladarea problemei hărţuiri sexuale la locul de muncă de la sfârşitul anilor '80. Cele două părţi implicate în procesul muncii par însă să aibă un interes deosebit în legătură cu această problemă.

 


Nu există legislaţie specifică privind hărţuirea sexuală în Portugalia. 


Oricum, hărţuirea sexuală ("assedio sexual") poate fi sancţionată conform mai multor prevederi legale.


Astfel, în conformitate cu regimul juridic care guvernează contractele individuale de muncă (Regime Juridico do Contrato Individual de Trabalho, Order in Council no. 49408 of 24 noiembrie 1969), angajatorul trebuie "să trateze şi să respecte angajaţii ca pe nişte colegi" şi "să asigure angajaţilor bune condiţii fizice şi morale de lucru" (art. 19).


Art. 20 prevede că angajaţii trebuie "să-şi respecte colegii".


De asemenea, angajatorul trebuie să impună măsuri disciplinare oricărei persoane, care, prin conduita sa, provoacă sau creează condiţii care conduc la demoralizarea lucrătorilor şi, în particular, a femeilor [art. 40 (2)].


Mai mult, conform prevederilor Ordinului nr. 64-A/89 din 27 februarie 1989, angajatorul trebuie să impună măsuri disciplinare oricărei persoane care: 


- violează drepturile şi garanţiile lucrătorilor la locul de muncă [art. 9-2 (b)];


- este responsabil, în interiorul întreprinderii, pentru violenţă fizică, insulte sau alte ofense pedepsibile prin lege faţă de lucrătorii din acea întreprindere [Art. 9/12 (1)];


- Ordinul autorizează lucrătorii să suspende contractele lor de muncă, fără notificare, dacă sunt victimele unor infracţiuni privitoare la integritatea lor fizică, libertatea, onoarea sau demnitatea, când aceste infracţiuni sunt comise de către angajator sau de către reprezentanţii săi legali [Art. 35/1 (c) şi (f)].


În acest caz, lucrătorii sunt îndreptăţiţi la despăgubire pentru prejudiciul suferit (art. 36).


Este interesant de notat că art. 70 din Codul civil portughez protejează indivizii împotriva oricărei "ofense ilegale sau ameninţări cu ofensa ilegală împotriva persoanei lor fizice sau morale" (ofensa ilicita ou ameaça de ofensa a sua personalidade fisica ou moral).


Art. 483 din cod prevede că "orice persoană care, cu sau fără premeditare, încalcă ilegal drepturile unei alte persoane este obligată să despăgubească partea pentru orice daună sau pierdere rezultată din această încălcare".


În 1989, Comisia pentru Egalitate şi Drepturile Femeilor (Commissao para a Igualdade e para os Direitos das Mulheres) a publicat o broşură intitulată "Hărţuirea sexuală la locul de muncă".


În această broşură, comisia defineşte hărţuirea sexuală ca fiind "orice formă de comportament sau conduită, cuvinte, gesturi sau acţiuni de natură sexuală, care sunt nedorite de către persoana către care sunt îndreptate şi considerate ca ofensatoare".


Definiţia dată de către Comisia pentru Egalitate şi Drepturile Femeilor este aproape comparabilă cu cea din Codul de practici ce însoţeşte Recomandarea din 27.11.1991 a Comisiei CE privind protecţia demnităţii femeilor şi bărbaţilor la locul de muncă.


Comisia pentru Egalitate în Muncă şi în Angajare (Commissao para a Igualdade no Trabalho e no Emprego - CITE) subliniază că una din trei femei portugheze lucrătoare au fost victime ale hărţuirii sexuale cel puţin o dată (constatări ale unei anchete publicate în mai 1989 la Congresul privind hărţuirea sexuală la locul de muncă, organizat de organizaţiile neguvernamentale în Lisabona).


Mai mult, în 1991, Centrul de Cercetări Sociologice şi Studii (Centre de Investigaçao e Estudos de Sociologia - CIES) a condus o anchetă asupra a 2.022 femei lucrătoare care suferiseră o hărţuire sexuală.


Această anchetă a scos în evidenţă trei aspecte principale ale cazurilor de hărţuire sexuală în Portugalia.


În primul rând, cei mai frecvenţi autori ai hărţuirii sexuale la locul de muncă sunt colegii victimelor (25,5% din cazuri implică colegii, 13,6% şefii, 7% clienţii sau furnizorii firmei).


În acelaşi timp, cele mai grave cazuri de hărţuire sexuală au fost comise de către şefi.


În al doilea rând, ancheta arată limpede cât de puţini lucrători hărţuiţi par să reacţioneze; 70% dintre ei declară că nu au reacţionat la toate situaţiile de hărţuire sexuală considerate ca "serioase".


Această lipsă de reacţie poate fi legată de faptul că în mai mult de 90% din cazurile studiate, persoanele responsabile pentru hărţuirea sexuală nu au fost sancţionate în nici un fel.


În al treilea rând, ancheta CIES a scos în evidenţă efectul pe care hărţuirea sexuală îl are asupra stării psihologice a victimei (nervozitate, iritabilitate şi depresie) şi asupra muncii (absenteism şi dificultăţi de concentrare), chiar dacă acest aspect este dificil de măsurat.


Aceste efecte sunt foarte grave, deoarece victimele hărţuirii sexuale tind să fie persoane deja fragile, fie din cauza statutului marital (femeile divorţate victimele cel mai frecvente ale hărţuirii sexuale, urmate de femeile singure), sau din cauza termenilor precari de angajare (lucrătorii cu contracte temporare sunt hărţuiţi de două ori mai mult decât colegii lor care au un contract de muncă pe o perioadă nedeterminată).


Aceste observaţii conduc pe autorii raportului la concluzia că hărţuirea sexuală constituie o formă de discriminare sexuală la locul de muncă, ale cărei efecte întăresc şi ilustrează ideea unei instabilităţi emoţionale a lucrătorilor femei, care sunt constant privite ca mai puţin capabile să-şi îndeplinească îndatoririle decât colegii lor bărbaţi.

 

Spania

 


Pe lângă dispoziţiile constituţionale care interzic discriminarea pe bază de sex, există alte câteva prevederi cuprinse în Carta Muncitorilor şi în Regulamentele funcţionarilor publici cu referire explicită la hărţuirea sexuală. Aceste prevederi se completează cu dispoziţiile Codului penal, care, fără a reglementa în mod special hărţuirea sexuală, cuprinde câteva reglementări care ar putea fi aplicate în materie.


Carta Muncitorilor din 1980 stabileşte că "toţi angajaţii au dreptul la respectarea vieţii private şi a demnităţii", dispoziţie care acoperă şi protecţia împotriva ofenselor fizice sau verbale de natură sexuală.


Potrivit art. 45 alin. 1 din Cartă, angajatorul poate suspenda din funcţie pe făptaş şi reţine salariul cuvenit acestuia, ca măsuri disciplinare. Această dispoziţie poate fi aplicată prin extindere şi în cazul hărţuirii sexuale.


Pe de altă parte, art. 50 alin. 1 prevede că angajatul poate cere rezilierea contractului de muncă pentru motive întemeiate, cum ar fi "o deteriorare substanţială a condiţiilor sale de muncă, care are ca efect atingerea demnităţii personale", situaţie existentă şi în ipoteza hărţuirii sexuale.

 


Regulamentul funcţionarilor publici conţine, în principiu, acelaşi tip de reglementări cu privire la hărţuirea sexuală, ca şi Carta Muncitorilor.

 


În ceea ce priveşte Codul penal, deşi acesta nu menţionează explicit termenul de "hărţuire sexuală", sancţionează comportamentul care ar putea fi interpretat drept hărţuire sexuală. Practic, într-o asemenea ipoteză, fapta este încadrată în conţinutul uneia sau mai multora dintre următoarele tipuri de infracţiuni: lezarea sau deteriorarea sănătăţii fizice sau mentale (art. 420); agresiunea sexuală prin folosirea forţei sau a intimidării (art. 429) şi alte forme mai puţin grave de agresiune sexuală (art. 430); orice acte, fapte sau cuvinte de natură a dezonora, a discredita sau degrada o persoană (art. 457); ofense intenţionate aduse unei persoane prin cuvinte sau fapte (art. 580).

 

AMERICA DE NORD

S.U.A.

 


La nivel federal, hărţuirea sexuală nu este reglementată separat; aceasta intră sub incidenţa prevederilor Legii federale împotriva discriminării.


În titlul VII al Legii drepturilor civile din anul 1964, modificată în octombrie 1991, art. 703 prevede: "patronul comite un act ilegal atunci când concediază o persoană sau când comite orice altă discriminare privind durata contractului de muncă, condiţiile sau avantajele activităţii faţă de orice persoană, motivat de sexul acesteia"; această prevedere nu se aplică în cazul întreprinderilor care au mai puţin de 15 salariaţi.


Directivele din anul 1980 ale Comisiei pentru egalitate de şanse în muncă (Equal Employment Opportunity Commission) oferă o interpretare a Legii federale împotriva discriminării, pe care tribunalele o acceptă adesea, afirmând că hărţuirea sexuală constituie o formă de discriminare sexuală. Astfel, în cadrul acestor directive, hărţuirea sexuală este definită ca "o încălcare a art. 703 din capitolul VII. Avansurile sexuale nedorite, solicitarea de favoruri sexuale şi orice altă conduită de natură sexuală, verbală sau fizică, constituie hărţuire sexuală atunci când:


1) supunerea la o asemenea conduită devine, explicit sau implicit, o condiţie de angajare a individului;


2) supunerea sau respingerea acestei conduite de către un individ este utilizată ca bază de decizii privind activitatea, care îl afectează pe individ, sau,


3) o asemenea conduită are drept scop sau efect influenţarea exagerată a productivităţii individului sau crearea unui climat de muncă ostil, agresiv sau care intimidează .....".

 


Jurisprudenţa face distincţie între două tipuri de hărţuire sexuală:


- hărţuirea sexuală quid pro quo, care constă în obţinerea de favoruri sexuale prin ameninţarea cu sancţionarea sau promiterea unor avantaje profesionale;


- hărţuirea care creează "un climat de muncă ostil şi agresiv" sau "un climat de muncă otrăvit".


Această formă de hărţuire sexuală constituie "o discriminare ilegală, atunci când este suficient de insistentă sau răspândită astfel încât să aducă atingere prerogativelor, clauzelor sau condiţiilor legate de muncă, încât afectează grav starea psihică a unei angajate sau a personalului, influenţând sarcinile profesionale ale angajatei". Această concepţie privind discriminarea a fost dezvoltată iniţial cu referire la hărţuirea rasială, înainte de a fi aplicată hărţuirii sexuale.


Hărţuirea sexuală quid pro quo este considerată ca formă de discriminare sexuală începând de la jumătatea anilor '70. În schimb, cea de-a doua formă de hărţuire sexuală este admisă de către tribunale numai de la începutul anilor '80. Curtea Supremă a confirmat această interpretare în anul 1986.

 


Majoritatea organismelor oficiale, precum şi numeroase întreprinderi au inclus hărţuirea sexuală în regulamentele lor interioare, conformându-se astfel recomandărilor Comisiei pentru egalitate de şanse în muncă, care insistă asupra rolului important al prevenirii. În Directivele din anul 1980, aceasta precizează la pct. (f): "Prevenirea este cel mai bun mijloc pentru eliminarea hărţuirii sexuale. Patronul trebuie să ia toate măsurile necesare pentru a împiedica apariţia hărţuirii sexuale, prin abordarea explicită a subiectului, exprimarea fermă a dezacordului său, sancţionare corespunzătoare, informarea salariaţilor cu privire la drepturile lor .... şi utilizarea unor metode pentru sensibilizarea tuturor persoanelor".


Comisia pentru egalitate de şanse în muncă întreprinde anchete consecutive reclamaţiilor pe care le primeşte, precum şi din proprie iniţiativă.


În anul 1990, aceasta a primit peste 5.500 reclamaţii. După noile măsuri votate în anul 1991, comisia dispune de un termen de şase luni pentru a informa patronul în legătură cu depunerea reclamaţiei, a-şi desfăşura ancheta şi a propune o rezolvare. În caz de dezacord a părţilor, după expirarea termenului de şase luni, reclamantul poate cere comisiei să prezinte problema în faţa tribunalelor.

 


Iniţial, tribunalele respingeau majoritatea plângerilor, pretextând că Titlul VII din Legea drepturilor civile se referă numai la patron şi că deci colegii de muncă vinovaţi de hărţuire sexuală acţionau într-un scop pur privat, aceştia neputând angaja răspunderea întreprinderii.


După revirimentul de la jumătatea anilor '70, pentru ca discriminarea să fie recunoscută ca atare, era suficient de dovedit că sexul a jucat un rol determinant în tratamentul suportat de victimă şi că reclamanta "n-ar fi fost tratată în acelaşi fel dacă ar fi fost bărbat".

 

 


Pentru a face justiţie în cazul numeroaselor cereri, tribunalele pun mai multe condiţii:

- fapte repetate şi nu un incident izolat;


- dacă hărţuirea sexuală se exercită de către un superior ierarhic, trebuie să antreneze consecinţe directe asupra activităţii femeii (de exemplu, modificarea traseului carierei acesteia); această condiţie nu este necesară atunci când hărţuirea sexuală provine de la colegi, nici atunci când este vorba despre o hărţuire sexuală care "otrăveşte climatul de muncă".

 


Elementele probatorii trebuie prezentate de victimă, cu excepţia cazului în care aceasta arată că se află într-o situaţie de "discriminare sistematică", adică în cazul în care discriminarea se exercită manifest împotriva unui grup de persoane care prezintă anumite caracteristici comune (de exemplu, un criteriu de angajare care exclude orice altă categorie de persoane şi nu este fondat pe o cerinţă a muncii).


În anumite cazuri, tribunalele americane iau în considerare atitudinea victimei, respingând uneori, din acest motiv, plângerile privind hărţuirea sexuală; dacă persoana căreia i-au fost făcute în mod curent avansuri de natură sexuală utilizează un limbaj cu conotaţii sexuale sau face frecvent aluzii la viaţa lui/ei sexuală, tribunalele americane consideră că există prea puţine probe pentru a stabili că hărţuirea sexuală a generat condiţii de muncă intolerabile. Această abordare subliniază atitudinea mai degrabă puritană a tribunalelor americane, care consideră că oamenii care fac dese referiri la sex în timpul activităţii lor contribuie ei înşişi la degradarea climatului lor de muncă.

 


Interpretarea prevederilor legale privind discriminarea sexuală ridică probleme speciale referitoare la cazurile de hărţuire sexuală la locul de muncă.


Una dintre aceste probleme este dovedirea hărţuirii sexuale.


Tribunalele americane au admis chiar situaţia în care, deşi conduita de natură sexuală nu a fost impusă cu forţa unei persoane căreia 

i-a fost adresată, această conduită poate constitui hărţuire sexuală, dacă nu a părut a fi dorită de către victima hărţuirii.


Pentru că Legea drepturilor civile nu dispune explicit cu privire la problema responsabilităţii patronului pentru actele discriminatorii ale angajaţilor săi, tribunalele au fost cele chemate să reglementeze problema. Iniţial, acestea au estimat că patronul era responsabil în cazul în care conduita "hărţuitorului" antrena consecinţe asupra activităţii victimei şi dacă, în cunoştinţă de cauză, patronul tolera această conduită. Începând din anul 1986, tribunalele s-au dovedit mai exigente: nu este necesar ca patronul să aibă cunoştinţă despre comportamentele discriminatorii ale angajaţilor săi, căci el are obligaţia să întreprindă măsuri preventive eficiente.


Daunele care se plătesc victimei pot fi de ordinul a milioane de dolari. Acestea nu includ cheltuielile medicale, nici consecinţele agresiunilor fizice sau psihice, ci numai cheltuielile de judecată, restanţele salariale, diferenţele datorate lipsei promovării.


După amendamentele la Legea drepturilor civile votate în toamna anului 1991, victima poate obţine o indemnizaţie cu titlul de prejudiciu moral.

 

 

Canada

 

 


Legea canadiană privind drepturile persoanelor interzice hărţuirea sexuală. În virtutea art. 13.1 din această lege:


"(1) Constituie un act discriminatoriu hărţuirea unei persoane

a) pentru a-i furniza bunuri, servicii, instalaţii sau spaţii destinate publicului,

b) pentru a-i furniza spaţii comerciale sau de locuit sau

c) în materie de angajare pentru un motiv de discriminare ilicită.


(2) În vederea aplicării alin. (1), fără a se limita întinderea generală a noţiunii, hărţuirea sexuală este considerată ca fiind fondată pe o discriminare ilicită."



Această lege se aplică în ministere şi organisme federale, în societăţile Coroanei, în întreprinderile care sunt sub competenţa federală precum băncile, companiile aeriene sau feroviare.

 


Comisia canadiană a drepturilor persoanelor defineşte astfel hărţuirea:


"Hărţuirea este o formă de discriminare şi este contrară legii.


Hărţuirea constă în deranjarea care se produce prin vorbe sau prin gesturi neplăcute, care au legătură cu cele 10 motive de discriminare interzise de lege, şi anume, sexuală, de vârstă, de rasă, de origine naţională şi etnică, de culoare, de religie, de deficienţă, de stare matrimonială (civilă), de situaţie familială sau de stare a persoanei graţiate.


Cererea şi contactele psihice supărătoare ori o serie de glume sau insulte constituie hărţuire, pentru că aceste incidente afectează activitatea, mediul de lucru şi compromit şansele obţinerii unui serviciu, astfel un împrumut bancar sau o asigurare de şomaj".


Mai precis, pentru Comisie, hărţuirea sexuală constă în "o purtare sexuală inoportună. Nu este vorba de un flirt sau de o serie de glume lejere, care fac parte din viaţa unui birou, când ambele părţi consideră această conduită acceptabilă.


Hărţuirea sexuală este o tendinţă de a domina. Victima, de obicei o femeie, ezită să ceară ajutorul, de teama represaliilor sau a consecinţelor de ordin economic".

 


După Hotărârea Janzen, din 1989, tribunalele canadiene recunosc că hărţuirea "climatului de muncă" este interzisă. Judecătorii au ajuns la următoarea concluzie: hărţuirea sexuală nu se limitează numai la cererile de favoruri sexuale făcute sub ameninţarea provocării de consecinţe defavorabile pentru angajat, dacă angajatul nu se conformează. Victimele hărţuirii sunt persoanele care nu sunt angajate, cărora li s-a refuzat promovarea sau care au fost concediate, pentru că au refuzat să participe la activitatea sexuală. În situaţia când victima a suferit un prejudiciu economic real deoarece nu a răspuns cererilor sexuale, aceasta este un caz de hărţuire sexuală.

 


Victima hărţuirii sexuale are 3 posibilităţi de a se proteja:

a) prin măsurile interne luate în fiecare societate;

b) plângerea adresată Comisiei drepturilor persoanelor;

c) prin acţiune în justiţie.

 



Societăţile trebuie să stabilească un Cod al bunei conduite şi trebuie să ducă o politică de sensibilizare a angajaţilor faţă de această problemă.


Victima unei hărţuiri sexuale poate depune o plângere la Comisia drepturilor persoanelor, care face o anchetă şi încearcă rezolvarea pe cale amiabilă a problemei. Comisia drepturilor persoanelor duce o campanie susţinută de informare, care îndeamnă la transparenţă.


Dosarele având ca subiect hărţuirea sexuală sunt examinate de către tribunalele drepturilor persoanelor şi, dacă este cazul, de tribunalele de apel.


Victima poate cere daune-interese.

 


Legea privind drepturile persoanelor a fost modificată în anul 1983 pentru a crea o prezumţie de responsabilitate pentru faptele angajaţilor, în sarcina angajatorului.


După anul 1987, tribunalele recunosc că angajatorul este responsabil pentru actele comise de angajaţii săi.


Cu toate acestea, angajatorul nu este considerat responsabil dacă se stabileşte că actele au fost săvârşite fără consimţământul lui, dacă a întreprins toate măsurile necesare pentru a împiedica producerea lor şi dacă a încercat să atenueze sau să anuleze repercursiunile.

 

Quebec

 


Fundamentul juridic este art. 10 şi art. 16 din Carta drepturilor şi libertăţilor persoanelor, adoptată de către Adunarea naţională la 27 iunie 1975.


Conform Cartei drepturilor şi libertăţilor persoanelor hărţuirea este o conduită care se manifestă astfel:

- prin vorbe, acte ori gesturi repetate;

- prin purtări jignitoare şi dispreţuitoare;


- din raţiuni enumerate în art. 10 (rasă, sex, orientare sexuală, stare civilă, vârstă, religie, convingeri politice, limbă, origine etnică ori naţională, condiţie socială, handicap).


Aceste conduite sunt de natură să atenteze la:

- demnitatea persoanei;

- integritatea psihică;

- integritatea psihologică a persoanei.


Concret, definiţia hărţuirii sexuale, conform Cartei drepturilor şi a libertăţilor persoanelor, poate fi următoarea: "o conduită care se manifestă prin vorbe, acte ori gesturi cu conotaţii sexuale, repetate şi nedorite şi care sunt de natură să atenteze la demnitatea şi integritatea psihică sau psihologică a unei persoane, ori de natură să producă condiţii de muncă nefavorabile sau concedierea".


Comisia drepturilor persoanelor admite, de asemenea, în definiţia hărţuirii sexuale, hărţuirea sexuală ca un "climat de muncă".

 


Sunt trei modalităţi de protejare a victimelor:

a) măsurile care sunt luate la locurile de muncă;

b) plângerile depuse la Comisia drepturilor persoanelor;

c) acţiuni în justiţie.

 


a) Carta drepturilor şi libertăţilor persoanelor impusă de Comisia drepturilor persoanelor stabileşte programe de informare şi educare, care sunt destinate mai ales centralelor sindicale şi asociaţiilor angajatorilor.


Conform recomandărilor Comisiei, angajatorii trebuie să promoveze o politică de luptă împotriva hărţuirii sexuale în societăţile lor.


Regulile intitulate "Liniile de conduită privind hărţuirea sexuală", adoptate de societatea Hydro-Quebec şi convenţia colectivă, încheiată între oraşul Sherbrooke şi sindicatul funcţionarilor municipali din oraş, sunt bune exemple în acest sens.


În cadrul societăţilor se pot forma comitete de două sau trei persoane, care sunt alese de angajator şi de sindicat. Comitetul cercetează plângerea şi desfăşoară o anchetă. Asemenea cazuri sunt întotdeauna confidenţiale.


b) O altă modalitate de protejare a victimelor sunt plângerile depuse la Comisia drepturilor persoanelor, care, în urma acestor plângeri, declanşează o anchetă. Comisia dispune de mai multe agenţii în provincie. Pentru ca plângerea să fie primită, victima trebuie să furnizeze elemente care să arate că gesturile invocate sunt în legătură cu motivele enumerate în art. 10 din Cartă. În practică, numeroase plângeri sunt respinse.


Comisia caută să găsească elemente care să ducă la dovedirea hărţuirii sexuale.


Într-o primă fază, Comisia aduce ambele părţi în faţa sa, pentru 

a-şi rezolva diferendul. În caz de eşec, Comisia poate sesiza tribunalul drepturilor persoanelor în numele victimei.


c) Când victima doreşte o acţiune în justiţie, ea are posibilitatea să se adreseze fie tribunalului de drept comun, fie tribunalului drepturilor persoanelor.

 


O primă posibilitate este ca victima să se adreseze, direct sau prin intermediul Comisiei drepturilor persoanelor, tribunalului de drept civil.


În această situaţie, acţiunea adecvată este o acţiune prin care se cer daune-interese sau una prin care să se solicite un ordin de încetare a hărţuirii.


În general, tribunalul acceptă responsabilitatea angajatorului în cazul hărţuirii sexuale, dacă faptele au fost comise în timpul îndeplinirii funcţiilor acestuia de către personalul angajat. În anumite cazuri, hărţuirea sexuală este asimilată accidentelor de muncă, care presupun o indemnizaţie.


După 10 decembrie 1990, când a intrat în vigoare Legea de modificare a cartei drepturilor şi libertăţilor persoanelor, victima se poate adresa şi tribunaluluidreptului persoanelor. În acest caz, în general, Comisia drepturilor persoanelor este cea care acţionează în favoarea victimei.

 

ASIA

Japonia

 


În Japonia, hărţuirea sexuală a fost considerată o problemă socială abia de curând, aşa încât, în legislaţia acestei ţări nu există o definiţie legală a hărţuirii sexuale şi nici o reglementare specială în acest domeniu.


Totuşi, există o serie de reglementări care conţin prevederi de natură să asigure protecţia împotriva hărţuirii sexuale la locul de muncă.

 


Astfel, Legea privind asigurarea oportunităţilor egale la angajare (Legea nr. 113/16.06.1972, modificată prin Legea nr. 45/1.06.1985), care îşi propune să promoveze şanse şi tratament egale pentru bărbaţi şi femei pe piaţa forţei de muncă prevede că toate companiile au datoria să garanteze această egalitate. Prin urmare, o persoană care a fost subiectul unei hărţuiri sexuale poate, teoretic, să se prevaleze de aceste prevederi.

 


Legea care reglementează raporturile de muncă (Legea nr. 49/7.04.1947, modificată prin Legea nr. 99/16.09.1987) interzice orice discriminare privind salariul, cauzată de faptul că salariatul respectiv este o femeie. În conformitate cu dispoziţiile acestei legi, este pedepsită orice manifestare a hărţuirii sexuale concretizată printr-un salariu discriminatoriu.

 


Conform Secţiunii 709 din Codul Civil (Legea nr. 89/1986, modificată prin Legea nr. 68/1979), orice persoană care a violat un drept al altei persoane, în mod voluntar sau din neglijenţă, este pasibilă a plăti compensaţii pentru daunele provocate prin faptele sale (Codul se referă, printre altele la libera exercitare a drepturilor individuale şi la atingerea adusă reputaţiei). Astfel, în aprilie 1992, Tribunalul districtual din Fujuoka, a făcut referire la Secţiunea 709 a Codului, în hotărârea prin care a declarat vinovat un supraveghetor, de hărţuire sexuală asupra unei subordonate.


În anul 1991, Baroul din Tokyo a făcut o propunere de lege privind hărţuirea sexuală la locul de muncă. Conform acestui proiect, este interzisă hărţuirea sexuală la locul de muncă, indiferent dacă acesta face parte din sectorul public sau cel privat, considerându-se că duce la discriminare şi la îngrădirea libertăţilor individuale.


Drept urmare, Ministerul Muncii a primit sarcina de a stabili reguli generale de comportament, iar persoanele angajate vor fi obligate să respecte anumite reguli de muncă de natură să prevină hărţuirea sexuală.


În prezent se discută principiile şi cadrul general al reglementării, un rol important avându-l birourile teritoriale de protecţie a femeilor şi a lucrătorilor tineri (Prefectural Women and Young Workers'offices).


Competenţa de soluţionare a plângerilor privind hărţuirea sexuală aparţine Comisiei de mediere privind egalitatea şanselor (Equal Opportunity Mediation Commission), compusă din trei experţi.

 

 

JURISPRUDENŢĂ PRIVIND 

HĂRŢUIREA SEXUALĂ 

 


În Statele Unite, hărţuirea sexuală este privită ca o formă de discriminare între sexe, conform Legii din 1964 cu privire la drepturile civile.


Primele procese care au ca obiect avansurile repetate verbale sau fizice la care sunt expuse lucrătoarele din partea superiorilor au avut ca bază de plecare drepturile civile precizate în Legea din 1964, în mod special egalitatea accesului la o funcţie.


În practică, aceste procese au cunoscut diverse soluţii. Astfel, într-o speţă judecată în 1975, tribunalul districtual considera că, comportamentul superiorului încriminat nu răspunde nici unei intenţii a celui ce angajează şi nu-i serveşte cu nimic intereselor acestuia şi drept urmare refuză să-l considere responsabil2.


Doi ani mai târziu, într-o altă speţă, jurisdicţia de apel judecă contrar celor menţionate, precizând că, concedierea unei muncitoare care nu a răspuns avansurilor sexuale constituie o discriminare bazată pe sex, deoarece situaţia sa profesională a fost afectată. Introducând faimosului criteriu "dacă ea n-ar fi fost femeie" (dacă ea n-ar fi fost femeie participarea angajatei la o activitate sexuală n-ar fi fost posibilă), curtea stabileşte că hărţuirea sexuală constituie o discriminare legată de sexe, dar trebuie să existe, totodată, şi o repercursiune în ceea ce priveşte funcţia, pentru a fi considerată ilicită3.


În 1981, aceeaşi curte a făcut un pas mai departe şi a admis o acţiune de hărţuire sexuală fără a fi posibil stabilirea pierderii unui avantaj real, evident în privinţa funcţiei4.


După vreo zece ani de la primele acţiuni de hărţuire sexuală intentate în baza Legii privind drepturile civile, Curtea Supremă a admis că există două forme de hărţuire sexuală la locul de muncă:


- hărţuirea propriu-zisă, ca urmare a unui şantaj sexual cu privire la funcţie, practicat de superiorul ierarhic care pretinde favoruri sexuale unui subordonat, pentru a primi un avantaj profesional sau pentru păstrarea unui avantaj profesional;


- hărţuirea care determină ostilitatea de la locul de muncă - formă mai largă de hărţuire - provocată de avansurile, propunerile, gesturile sau alte acte inoportune, făcute cu scopul de a intimida persoana vizată, la locul său de muncă, sau prin crearea unui climat de muncă intimidant, ostil sau ofensator. Nu este necesar, la cea de-a doua formă, ca refuzurile victimei de a răspunde la avansuri să aducă cu sine şi un prejudiciu evident (spre exemplu, privarea promovării). Curtea Supremă precizează că hărţuirea trebuie să fie suficient de gravă sau suficient de insistentă pentru deteriorarea situaţiei profesionale5.


Jurisprudenţa a făcut încă un pas înainte, în 1991, într-o speţă în care o femeie, victima unei hărţuiri sexuale, a deschis o acţiune deoarece nu fusese consultată în privinţa sancţiunii interne pe care întreprinderea a dat-o bărbatului care o hărţuise: acesta fusese îndepărtat temporar de la locul de muncă unde era angajat alături de victimă, cu obligaţia pentru vinovat de a se abţine de la orice act de hărţuire în privinţa victimei, sub ameninţarea concedierii. Jurisdicţia de apel a dat câştig de cauză victimei, printr-o decizie care a luat în considerare raţionamentul "unei femei rezonabile" privind comportamentul celui în cauză, idee care a fost mult dezbătută în literatura juridică.


Anul următor, în jurisprudenţă apare un alt aspect al hărţuirii sexuale, şi anume consideraţiile de ordin public. Instanţa se găsea în faţa unui caz delicat: reexaminarea unei decizii arbitrale de reintegrare a unui muncitor, care fusese găsist vinovat de hărţuire sexuală şi care considera concedierea sa compromisă de vicii de procedură contrare cu garanţiile negociate. Tribunalul, sub presiunea consideraţiilor de ordin public de care trebuia să ţină cont în materie de hărţuire sexuală la locul de muncă, dar şi a respectului pe care justiţia avea obiceiul să-l dovedească în privinţa dispoziţiilor negociate de către partenerii sociali, a declarat concedierea justificată6.


Şapte ani după ce recunoscuse două forme de hărţuire sexuală, Curtea Supremă emite, în unanimitate, în 1993, o altă decizie marcantă. Într-o speţă de hărţuire referitoare la ostilitatea în procesul muncii, instanţa nu cere să se facă dovada unei depresii nervoase pentru justificarea plângerii, ci reintroduce criteriul de "persoană rezonabilă" pentru aprecierea comportamentului respectiv7. Această decizie a fost totuşi obiectul mai multor critici: nu definea suficient de precis acţiunile care pot fi calificate drept grave sau insistente, după cum Curtea Supremă se pronunţase în decizia sa din 1986 (Robinson, Fink şi Allen, 1994); ar fi fost necesară mai multă precizie asupra importanţei pe care trebuie să o capete actele de hărţuire, pentru a putea aprecia crearea unei situaţii de ostilitate la locul de muncă (Halfkenny, 1995), etc.


Cât priveşte sancţiunea aplicată în cazul situaţiilor de hărţuire în timp au fost adoptate diverse măsuri. Astfel, s-a încercat, pe de o parte, prevenirea unor astfel de manifestări, prin obligarea întreprinderii la organizarea unui program de acţiune, iar, pe de altă parte, repararea materială a prejudiciului victimei, prin fixarea unor daune-interese ridicate.


Într-o speţă de hărţuire sexuală referitoare la crearea unei atmosfere ostile la locul de muncă, tribunalul, fără a acorda reparaţii pecuniare, a obligat întreprinderea să adopte măsurile care stau în puterea sa pentru a crea un cadru de muncă de remediere a condiţiilor care au condus la hărţuire şi de prevenire pe viitor a acestora. Aceste măsuri au fost enumerate integral în anexa hotărârii judecătoreşti8.


Într-un alt proces, juriul a condamnat întreprinderea, un cabinet juridic, la plata a 7,1 milioane dolari, care reprezentau despăgubiri. Această sancţiune a fost dată conform Legii referitoare la drepturile civile, modificată printr-o Lege din 1991, care instituie reparaţii pecuniare cuprinse între 50.000 şi 300.000 dolari.

 


În Canada, legislaţia muncii la nivel federal, ca şi la nivel provincial, face din hărţuirea sexuală la locul de muncă un delict specific, dând posibilitatea unei acţiuni în justiţie având la bază drepturile persoanelor, drepturi care au fost invocate cu succes de victime. Rezolvările acestor speţe îşi găsesc izvorul în reglementările anilor '80, reglementări care au condus judecătorul la recunoaşterea hărţuirii sexuale ca o formă de discriminare sexuală, discriminare interzisă în toate provinciile prin legislaţia privitoare la drepturile omului. Situaţia este asemănătoare şi în Quebec. Cu titlu de exemplu, menţionăm speţa din 1993 în care Comisia drepturilor persoanelor a acordat, în virtutea legislaţiei privitoare la drepturile persoanelor, daune-interese unei femei, victimă a hărţuirii sexuale9.


Şi jurisprudenţa europeană este suficient de edificatoare în acest domeniu.


În Franţa, atât în noul Cod penal, cât şi în noile dispoziţii din Codul muncii se găsesc reglementări privind abuzul de autoritate în exercitarea funcţiilor.


Jurisprudenţa franceză a demonstrat necesitatea stabilirii unor criterii care să definească un comportament de natură să presupună hărţuirea sexuală, precum şi necesitatea unui examen strict a actelor de hărţuire conform acestor criterii.


În virtutea dispoziţiilor noului Cod penal sau ale Codului de muncă, victima poate intenta o acţiune de hărţuire sexuală. Alături de aceasta poate fi iniţiată în întreprindere, la iniţiativa patronului, şi o acţiune disciplinară pentru hărţuire sexuală sau pentru abuz de autoritate.


Curtea de apel din Paris, sesizată de către un muncitor homosexual care fusese concediat pentru propuneri deplasate, a menţinut sancţiunea concedierii considerând-o ca fondată, nu pe considerentele de hărţuire sexuală, ci pe un comportament contrar moralei10.


În practica franceză s-a susţinut că patronul care decide concedierea unui salariat pentru hărţuire sexuală trebuie să motiveze clar decizia sa, pentru ca salariatul să dispună de elementele necesare organizării apărării sale. Putem cita cazul unui patron sancţionat cu o amendă mare, nu pentru că nu a depus toată diligenţa pentru prevenirea riscului de hărţuire, ci pentru că motivarea concedierii a fost făcută superficial11.


Cât priveşte reparaţia pentru paguba produsă unei victime a hărţuirii sexuale, soluţia folosită de instanţele franceze a fost de reintegrare în funcţie precum şi daune-interese majore, dacă judecătorul consideră necesar12.

 


În Irlanda, tribunalele de muncă au luat decizii progresive în această materie. Astfel, tribunalele irlandeze au statuat că, consimţământul dat cu privire la relaţiile sexuale, nu poate fi considerat nelimitat în timp, deci nici nu se aplică actelor care pot avea loc ulterior exprimării sale. Cu toate că un asemenea consimţământ nu poate fi considerat nelimitat, tribunalul a ţinut cont, în momentul fixării reparaţiei pecuniare, de imprudenţa victimei care s-a expus anterior riscului13.


Dintr-o serie de decizii luate în Spania, în speţe referitoare la hărţuirea sexuală la locul de muncă, a reieşit că instanţele fac în mod frecvent dreptate victimei în urma aprecierii faptelor, raportându-le la dispoziţiile Cartei muncitorilor din 1980 şi ale Legii din 1995 cu privire la procedura în materie de muncă. În două speţe judecate în 1995, tribunalul a anulat deciziile de concediere, hotărând reintegrarea imediată a victimelor la locul de muncă, cu despăgubirea integrală a acestora pentru toată perioada scursă după concediere.


Jurisprudenţa spaniolă interpretează hărţuirea sexuală prin raportare la securitatea şi igiena locului de muncă, acestea fiind asigurate în mod obligatoriu de către patron. Astfel, într-o speţă în care o femeie a fost victima unei agresiuni sexuale comise de către un coleg la locul de muncă, instanţa de apel a statuat că incapacitatea de muncă care a rezultat în urma agresiunii sexuale trebuie considerată ca o incapacitate provocată de un accident de muncă şi nu de o afecţiune comună14.

 


În Marea Britanie, pentru rezolvarea acţiunilor de hărţuire, instanţele de judecată s-au folosit de prevederile Legii privind discriminarea sexuală din 12 noiembrie 1975 şi Legea privind protecţia exerciţiului funcţiei din 31 iulie 1978. S-a statuat că este suficient un singur incident cu caracter grav în exercitarea funcţiei, care are conotaţie sexuală, pentru a constitui un delict conform legii din 197515.


Tribunalele engleze, ca şi cele din America, aplică în cazurile de hărţuire criteriul impactului actelor de hărţuire asupra victimei şi nu pe cel al intenţiei delictuale a celui angajat.


Astfel, Camera Lorzilor fixează un principiu general în materie de hărţuire sexuală, stabilind că existenţa unui mobil sau a unei intenţii discriminatoare nu este necesară pentru a constitui delictul de discriminare. Argumentul inexistenţei intenţiei de a vătăma, adus de persoanele în culpă, a fost îndepărtat, motivându-se că, consecinţele acestor acte au fost suportate de victimă16. Judecătorul poate obliga partea pârâtă la despăgubiri atât pentru prejudiciile materiale, dar şi pentru prejudicii morale, aşa cum s-a procedat în cazul unui proces judecat în apel, în care patronul a acţionat "în manieră arbitrară, incorectă şi despotică"17.

 
Cele două forme de hărţuire la care am făcut referire anterior, au fost recunoscute şi în Japonia, unde instanţele judecătoreşti au admis existenţa atât a unui şantaj sexual cât şi a ostilităţii la locul de muncă. În general, s-a evitat a se folosi termenul de "hărţuire sexuală" (seku mara), dar a fost reţinută vinovăţia superiorului care a avut un comportament vexatoriu din punct de vedere sexual, precum şi atunci când a creat un mediu ostil la locul de muncă18.

